Hvala gospodine predsjedniče. Poštovane kolegice i kolege. Ovo je jedan od onih rijetkih dana u životima nacija i pojedinaca kada su svi radosni, a praktički nitko zlurad. Ovo je bio jedan izljev radosti, one obične zdrave ljudske radosti, ne sreće zbog toga što je itko ikad patio ili mu je bilo loše nego naprosto jedan ogroman kamen sa srca koji nam je pao, a ovim pokazujemo da imamo i srce. Ostalo je predsjednik Sabora i o tome više ne bih politički govorio. Sretan im put doma. Nažalost ovo što sada radim po točki dnevnog reda postaje neka vrsta rutine. U prvoj godini mandata ovo je treći puta da izlazim za ovu govornicu da bih pred vama tražio povjerenje za nove članove Vlade. Nijednom mi nije bilo drago radi toga, svaki puta razlog je bio drukčiji. Ovoga puta je razlog taj što je prvi potpredsjednik Vlade dao ostavku na svoju dužnost u Vladi, povukao se zbog pravomoćne presude za prometnu nezgodu u Mađarskoj za koju mu je sud dosudio 11 mjeseci bezuvjetnog zatvora. Tu sam dužan kao predsjednik Vlade, kao osoba koja ga je predložila i koja ga je u političkom i ljudskom smislu branila do jučer nekoliko riječi pojašnjenja. Učinio bih to opet i učinio bih to za svakoga od vas. Zašto sam to učinio? Netko je rekao da je to hazard ili avanturizam. Nije! To je politika. To je normalna politika. To je političko partnerstvo. To je svijest o nečijem karakteru i sposobnostima, ali i teretima i sjenama koje ga prate. Jedna sekunda ili jedna desetinka sekunde promijene vam život. Vratili biste, ne ide natrag. Da to je kazneno djelo, međutim nisu sva kaznena djela ista. I zakon, Kazneni zakon govori da sva djela nisu ista. Postoje razne kategorije kaznenih djela, razne razine društvene opasnosti i neprihvatljivosti pa tako i u ovom slučaju. Nije isti krvni delikt s umišljajem i nesreća za koju biste, ponavljam učinili sve da se nije dogodila. Dvoje ljudi je poginulo od posljedica nezgode. Njihove obitelji su uništene, tužne i ništa im neće vratiti ljude koje su izgubili, niti ova presuda. Ali u politici ću se uvijek držati nekakvih načela u nadi da će ih drugi shvatiti. Ja ću ih braniti, netko će ih napadati. Stojim iza onoga što radim, a moj savjet svima nama je, jedino meni ne u ovom trenutku jer već godinu dana nisam sjeo za volan. Pazite kad sjedate za volan, ovo se može dogoditi svakome od vas i od nas. Ovdje vas molim da date povjerenje troje ljudi. Svo troje su i do sada bili u Vladi u užem ili širem smislu. To je gospođa Vesna Pusić, gospodin Ivan Vrdoljak i gospođa Anka Mrak Taritaš koja je do sada bila zamjenica ministra u resoru gospodina Vrdoljaka. O životopisima i karijerama gospođe Pusić i gospodina Vrdoljaka znate sve jer su oni bili ovdje izvorno članovi Vlade kojima je ovaj Sabor dao većinsko povjerenje. Prema tome, o tome tko su i što su i što su radili mislim da znate. Gospođa Pusić je bila ministrica vanjskih poslova. Ovime ukoliko iskažete povjerenje postala bi prva potpredsjednica Vlade. Institut prvog potpredsjednika Vlade je rezultat koalicijskog dogovora, zakonska mogućnost i mi to koristimo i to je položaj koji obnaša prvi koalicijski partner kao u Velikoj Britaniji zamjenik predsjednika Vlade, prvi valjda u sto godina. To u svijetu postoji i to je normalna stvar. Netko će se tome možda malo rugati, ali ja to vidim kao normalan aspekt politike. Gospodin Vrdoljak je do sada bio ministar zaštite okoliša i prostornog uređenja. Prelazi u resor gospodarstva. Do sada je resor gospodarstva na razini vladine koordinacije pokrivao gospodin Čačić koji je dao ostavku. Bio je ministar gospodarstva. Gospodin Vrdoljak mijenja resor u Vladi i preuzima resor gospodarstva, mada to nije odluka Sabora, mada to nije odluka Sabora resor gospodarstva će buduće u vladinoj koordinaciji pokrivati i za njega odgovarati ministar i potpredsjednik Branko Grčić. Na mjesto gospodina Vrdoljaka dolazi javnosti političkoj i široj poznata, ali nešto manje poznata osoba. To je gospođa Anka Mrak Taritaš čija karijera u segmentu, dakle u resoru prostornog uređenja prije svega je kvalificira kao jednu od prvih osoba u Hrvatskoj za taj posao prije svega u stručnom, profesionalnom, znanstvenom smislu i u političkom smislu jer je taj posao radila u zagrebačkog Gradskom poglavarstvu, a nakon toga i prije toga u struci, a nakon toga godinama zadnjih osam godina u ministarstvu, u tom istom ministarstvu kao srednje, odnosno visoko rangirani državni službenik. Dakle, što se tiče znanja, stručnosti za određeno područje gospođa Mrak Taritaš je rekao bih najviša liga. Naravno ne možete u politici uvijek za svaki resor ministarski, za svaku ministarsku dužnost naći i najkompetentniju osobu za određeno područje. To nije u politici tako. Politika i Vlada nisu Nobelov komitet, nego politička tijela koja odgovaraju građanima i parlamentima koji im daju podršku. U ovom slučaju, pa i u mnogo drugih slučajeva nama se to poklapa, ali to isto vrijedi i za predsjednika Vlade. Ni u čemu nisam najbolji. U nekim stvarima vjerujem da nisam loš. Kolegice i kolege to je sve. Nadam se da, nadam se da ovo neće postati totalna rutina. Možda nema razloga za to ali vam se na neki način ispričavam što ovo morate raditi treći puta ove godine. Svaki puta iz drugog razloga – jednom zdravlje, drugi puta osobna odgovornost, treći puta prometna nesreća i pravorijek suda jedne druge države koju ćemo poštivati, odnosno koju će poštivati gospodin Čačić. Ja mu se ovdje želim još jednom zahvaliti za ono što je pokušao učiniti u hrvatskoj Vladi, jer u godinu dana neke stvari ne možete promijeniti. Njegova nesreća je u tome u političkom smislu što ono što je radio, a ja znam koliko i što je radio neće biti vidljivo još neko kratko vrijeme. Onda će počet biti vidljivo. Ja u to čvrsto vjerujem, a ne samo da vjerujem nego neke stvari i znam. Ali o tome sad ovdje neću govoriti jer bi bilo pretenciozno i neskromno. Ocijenit ćete sami kad vrijeme dođe za to. Ovime zaključujem svoj govor. Još jednom vas pozivam da iskažete povjerenje ovim ljudima koji će zajedno sa ostalim kolegama nastaviti manje ili više uz isti ili malo drukčiji opis poslova voditi hrvatsku Vladu i boriti se za bolji položaj Hrvatske, za veću stabilnost Hrvatske, za veću financijsku neovisnost Hrvatske i za ono što se jednom riječju naziva reforme. To je naš antirecesijski program. Do sada smo imali fiskalnu konsolidaciju i da ne bude iluzija imat ćemo i u buduće i u sljedećoj godini. Nije gotovo. Bit će teško. Stanje je izvanredno zato što je kriza, zato što su okolnosti na koje smo navikli promijenjene, a te okolnosti smo dosada smatrali kao zdravo za gotovo, kao nešto normalno. Nije više tako, drukčije je. U sljedećoj godini nas i dalje čeka fiskalna konsolidacija i čekaju nas reforme, odnosno promjene u zakonodavstvu u društvu, to je antirecesijski program, to je ono što država može napraviti i za te reforme ćemo tražiti podršku hrvatskog društva, interesnih skupina, sindikata, zainteresiranih grupa i političkih stranaka u Hrvatskom saboru. Ako nas možete u tome podržati, podržite, ako nećete ne morate, ali vjerujem da hoćete na kraju. Hvala.
Hvala i vama poštovani predsjedniče Hrvatske vlade. Prije nego otvorim raspravu molim poštovane zastupnice i poštovane zastupnike, poštovani zastupnik Tomislav Karamarko umjesto traženja pauze zamolio je sve predsjednike klubova zastupnika u Hrvatskom saboru da se priključe njemu kako bi u jednom dogovoru nastupili zajednički oko teme haške presude, izjave. Molim da uvažite tu okolnost. Sada otvaram raspravu po klubovima. Poštovani zastupnik Dragutin Lesar i Hrvatski laburisti.
Gospodine predsjedniče, kolegice i kolege, gospodine predsjedniče Vlade. Prvo, želim izraziti generalima Gotovini i Markaču dobrodošlicu u Hrvatsku! Ako sam dobro izračunao danas je 331 dan od kako je premijer Milanović sa svojim ministrima preuzeo vlast. I u prosjeku svakih 110 dana je novi ministar stjecajem okolnosti. Kada je Sabor glasovao o povjerenju predloženim članovima Vlade premijer Milanović u ime svih ministara predstavio je i program Vlade za mandatno razdoblje 2011.-2015. Prilikom svih promjena članova Vlade program Vlade se nije spominjao kao jedan od argumenata niti pak se očitovalo o tome da li taj program u cijelosti ostaje kao što je bio tada predložen pa pretpostavljam da je i u ovom trenutku tako, da i u dijelu programa koji se odnosi na industrijsku politiku Vlada ne mijenja svoj prijedlog, odnosno program. Ja ću vas podsjetiti samo na 4 točke sadržaja tog Vladinog programa u Poglavlju industrijske politike, a danas između ostalog dajemo svoj glas oko povjerenja novom ministru gospodarstva. Piše Vlada će potaknuti izradu sektorskih strategija kao i oblikovanje snažnijeg sustava horizontalnih mjera industrijske politike. Osim sređivanja stanja u brodogradnji i željeznicama te rasterećenja državnog proračuna Vlada će u što kraćem roku razraditi jasnu politiku razvoja suvremenih industrijskih sektora poput biotehnologije, posebno farmaceutike i nanotehnologije te odrediti pravce daljnjeg razvoja tradicionalnih industrija poput prehrambene industrije, metalne, petrokemije i prerade nafte, tekstilne industrije, drvne industrije, proizvodnje električne energije, strojeva i uređaja za kemijsku industriju. I nastavlja, Vlada će posebnu pozornost posvetiti traženju rješenja za opstanak i očuvanje zaposlenosti u industrijama koje su u najtežem položaju poput tekstilne, kožarske i obućarske. I posebno će se voditi računa i u regionalnim potencijalima specifičnih uvjeta za razvoj pojedinih industrijskih grana. To je pisalo i piše u programu Vlade. Što bi dakle novi ministar gospodarstva trebao raditi do kraja mandata iz ovog sadržaja programa je jasno. Kada se mijenjaju ministri, a program ostaje isti onda je valjda red napraviti i kratku inventuru 331 dana realizacije ovog dijela programa. Pad BDP-a 2,2%, pad industrijske proizvodnje 5,3%, pad prometa u trgovini na malo, nelikvidnost 44,06 milijardi povećanje od 05%, blokiranih građana 233 tisuće sa 15,8 milijardi, blokirane pravne osobe 38 tisuća sa preko 36 milijardi kuna, blokirani obrtnici njih 34 tisuće sa 7,8 milijardi kuna, bruto inozemni dug 46,5 milijardi eura, dug opće države 172 milijarde kuna, a to je negdje 16 milijardi više nego u prosincu prošle godine. S današnjim danom nezaposlenih 344 tisuće, minimalna plaća pala je na 35% prosječne plaće, udio prosječne mirovine u prosječnoj plaći pao je na 39%. To je privremena inventura 331 dana gospodarske, odnosno industrijske politike ove Vlade i ovoga resora. Radikalne mjere štednje koje se provode prema građanima provode se bez milosti kao čupanje zuba na živo. A financijski sektor, posebice banke, i dalje se maze. I to je ono što nije za nas prihvatljivo. I ovim prijedlozima kadrovskih rješenja uz ovakav program sada je sasvim jasno da je potpuno nebitno tko je ministar gospodarstva ako ga uopće u Hrvatskoj i treba jer je samo očito pitanje da će netko na kraju morati staviti lokot na hrvatsku industriju. I zbog toga će klub Hrvatskih laburista se suzdržati od davanja povjerenja kada je u pitanju ministar gospodarstva i predložene promjene u Vladi.
Hvala lijepa. Sljedeći je klub, klub HDSBB-a i poštovani zastupnik Dinko Burić. Poštovani zastupniče ispričavam se predlagatelj želi malo prije uzeti riječ. Hvala lijepa.
Ustvari mi je krivo što na današnji dana ali nismo ga mi dizajnirali uopće moram reagirati na ovo ali moj posao je kao predsjednika Vlade da reagiram i da štitim Vladu. Ovdje sam predložio da se iskaže povjerenje troje ljudi. Ovo je politički dom, ovdje se politički raspravlja i rasprava uvaženog zastupnika Lesara je bila politička. Ovo sve što je rekao kada su brojke u pitanju je točno. I šta sad? To je sve točno. Ne upirem prst ni u koga, ne prebacujem odgovornost ni na koga, samo tražim da nam se da još ono malo ljudskog strpljenja da nešto napravimo. I to radimo. Ali svakoga od nas obilježava ono što je radio ili što je radila, odakle dolazi i po tome se jako puno vidi. Dakle jako je bitno ne samo što se govori, to je najvažnije, nego je bitno i tko govori pa se ja od takvih komentara u ovom Saboru neću suzdržavati, nisam ni prije, neću ni danas, neću ni u buduće, bez obzira što to možda nije savršeno u skladu sa nekakvim političkim priručnicima o nastupu predsjednika Vlade. Ali ću nastojati ne biti osoban ali ovo moram reći. Dakle, ovdje u HDZ-u malo se promijenila generacija, bilo je puno prije ljudi koji su imali interesantnu političku putanju lijevu-desnu, međutim sada je to manje tako. I ovdje su ljudi koji uglavnom ne bi mogli biti članovi SDP-a i obrnuto. Međutim uvaženi zastupnik je do prekjučer bio član jedne libaralne stranke, liberalne stranke koja sindikalna nije. Moja stranka se kritizira radi toga što je navodno hladna prema sindikatima, ja mislim da je konstruktivna jer nas čeka teško vrijeme i teški pregovori. Ali kada karijerni sindikalac koji u životu ništa osim toga radio nije, ovdje proziva kao da je napisao pet doktorata, kao da je napisao pet doktorata po stavkama iz programa Vlade, to je njegovo pravo ali neka se zna da je bio član liberalne ne volim ne ljudski, ne volim političke populiste, užasno me to smeta i svaki puta kada ih čujem ja ću reagirati pa makar na vlastitu štetu. Dakle, dojučerašni smjerni liberal član stranke koja je obilježena time da je pa možda malo i elitna sigurno nije sindikalna je nakon 20 godina plodne sindikalne karijere svoju toplu postelju upravo u liberalnoj stranci. I nakon što je prestao biti predsjednik kluba te liberalne stranke koja nema nikakve veze u svom programu i djelovanju s onim što on sada zagovara i čime ljudima maže oči ostao je ponovno ono što je bio cijeli život. Jedan legitimni agitator. Dajte njemu da vodi pa ćete vidjeti kako će ispunjavati svoja obećanja. Ovo nije način standardnog obraćanja ali to je nažalost jedini jezik koji ljudi razumiju. Onog trena kada ga je stranka stjecanjem političkih okolnosti smijenila sa mjesta predsjednika kluba gdje je zagovarao liberalne i neoliberalne ideje jer to je program te stranke, a on je bio predsjednik kluba, sjetio se da bi bilo dobro postati ponovno sindikalac, potpuno legitimno, nekažnjivo, čisto u kaznenopravnom smislu, ali u etičkom smislu dvojbeno s obzirom da nas sve određuje što smo radili, odakle dolazimo, kamo idemo i kojim putem se krećemo hrvatska javnost ovo mora znati. Jer ovo što sam rekao je istina. Sada ćete mi u replici ugovoriti jel to istina ili sam ja pobrkao neke lončiće. Ali ja duboko vjerujem, a vjera u neke vrijednosti je važna u politici da govorim istinu i da javnost to mora znati, da znaju ne samo što im se prodaje, nego tko stoji iza pulta i kaj je ispod pulta.
Hvala lijepa. Na vaše izlaganje poštovani predsjedniče hrvatske Vlade prijavljena je replika poštovanog zastupnika Dragutina Lesara. Izvolite.
Hvala lijepa predsjedniče. Pa moram reći da sam iznenađen i žao mi je što je ova rasprava pretvorena u raspravu meni jer se ne glasa o povjerenju meni nego članovima Vlade ali to je izbor premijera. Pročitao sam program Vlade i iznio podatke za koje je premijer rekao da su točni i rekao da je to bila politička rasprava. A kakva je trebala biti nego politička? Jel osporio išta od onoga što jesam možda krivo citirao program Vlade, iznio netočne podatke? Rekao je da traži još vremena. Koliko? Nisam ja nijedan rok Vladi zadavao, oni su si rokove sami zadavali i javno objavljivali. Koliko vremena? Opet nije rečeno im treba. Poštovani gospodine predsjedniče Vlade, prvo kada govorite o nečijoj radnoj i političkoj karijeri bilo bi korektno da govorite istinu. Radio sam u industriji daleko više nego vi imate staža ukupno. U sindikalnom pokretu bio sam nepunih pet godina, a ne 20. Vidite što znači kada sami ne čitate nečije životopise nego vam vaši volonterski PR-ovci daju krive informacije. Što se tiče moje bivše stranke s kojom se nikad nisam javno svađao nijednu riječ lošu o njima rekao niti ću ikad to napraviti niti pak u jednom pojedincu iz njihovih redova jer se držim tog načela i principa, samo kratko. Dakle oni doista jesu postali čvrsta liberalna stranka, ja sam otišao. Ali nije na vama da sudite što ja radim, to su i na izborima dio biračkog tijela prosudio, i na ovim lokalnima će opet građani imati mogućnost dati svoj sud. Dakle nije bitno da li građani Hrvatske vjeruju meni, zabrinite se za njihovo povjerenje vama, ne meni.
Hvala lijepa. Odgovor na repliku, predsjednik Vlade Zoran Milanović. Izvolite.
Evo da … jer ovo je prvi odgovor na repliku po ovom novom sistemu. Dakle ja sam rekao da sve što ste naveli brojčano stoji. Volio bih i to je bitan dio političkog dijaloga i diskursa da ste i vi meni nešto, predbacite mi moju nevjerodostojnost. Tu sam, čekam, prištopat ću na bedra, na prsa, samo mi predbacite. Recite mi da sam bio nepristojan, da sam bio, možete mi i dobacivati, ja vama nisam. Da sam bio, da sam lagao, to sam očekivao da mi kažete. Vi ste citirali brojke, u redu, super. Što se tiče vašeg staža i vaše karijere, govorite i vi o mojoj, da se nisam vruć vode napio. Radio sam 12 godina u državnoj službi, imao sam neku dobru karijeru ali sam radio posao. Ja sam govorio o vašoj političkoj vjerodostojnosti, ona je za mene krajnje upitna. Birači su odlučili i na sljedećim lokalnim izborima vi ćete dobiti vjerojatno još više glasova nego ranije i moja dužnost je da upozorim na tu neozbiljnost. Ovo će proći, ljudi su skloni takvim stvarima povjerovati. Ali kad govorimo o vjerodostojnosti evo prigodno, s obzirom da se danas potvrđuje prva potpredsjednica Vlade, to je osoba koja 20 godina govori i radi isto, nekima se ne sviđa. Vi, vi niste ta kategorija i zato se s tim nemojte uspoređivati. Ja o sebi govoriti neću, to su stvari koje javnost mora čut. Populizam ne volim, smatram ga opasnim. Vaš je lijev odjednom bio liberalan, nije bio nikakav, vaš je lijev, nije zdrav. Sljedeće o čemu ćemo razgovarat, to je samo najava je ono na čemu uporno inzistirate, a to je zakon o referendumu, odnosno izmjena uvjeta za referendum. Radujem se toj raspravi, radujem se tome što ću moći objasniti neke svoje prethodne stavove. Ono što se dogodilo u izmjenama Ustava u međuvremenu i o onome što vi ustvari predlažete pa ćemo vidjeti tko je principijelan, tko ima zdrave namjere, tko razumije što je predstavnička demokracija, a tko želi terorizirati voljom manjine ne većinu nego cijelu naciju. Jer podsjetit ću vas i time ću završiti, da prema izmjenama Ustava odaziv na referendum više nije preko 50% birača nego bilo tko, drugim riječima 50 ljudi može odlučit o referendumu. Drugim riječima svaki puta kada jedna, kao što vi predlažete manjina zaželi cijela nacija, politička nacija mora ići na referendum. Ovo je samo uvod jer ste mi dali šlagvort da vam najavim tu raspravu kojoj se radujem jer ja nisam populist. Neki kažu da sam bahat. I sad završavam jer mi je isteklo vrijeme. Ispričavam se. Dakle svaki put ću vam ovako reagirati, ne bute se izvukli.
Hvala lijepa. Završili smo replike i odgovor ne repliku. Sada pozivam poštovanog zastupnika Dinka Burića da u ime kluba HDSSB-a u Hrvatskom saboru iznese stajalište. Izvolite.
Poštovani gospodine predsjedniče Hrvatskog sabora, poštovane kolegice i kolege, poštovani gospodine predsjedniče hrvatske Vlade sa svojim, sa ministrima našim zajedničkim. Dakle, današnjega dana još uvijek pod snažnim dojmovima jednog velikog dana za Republiku Hrvatsku, jedne velike stvari kojoj smo svjedočili Bogu hvala prije nekih dva sata. Poklopilo se da danas imamo i raspravu oko ovog što mi nazivamo rekonstrukcijom Vlade Republike Hrvatske. Prije nego što nešto o toj rekonstrukciji kažem samo ću još dvije rečenice reći. Siguran sam i drago mi je gospodine predsjedniče da ste odreagirali onako kako ste odreagirali na početku ovog današnjeg zasjedanja i vi ustvrdivši koliko je ovo značajno za cijelu Republiku Hrvatsku i da je sve jedan zastupnik u Hrvatskom saboru pljeskao ili ne pljeskao, ali ustao se i odao dužno poštovanje onima koji su to poštovanje i zavrijedili, našim generalima Gotovini i Markaču. Neka im je sretan povratak u Hrvatsku. Mi u klubu HDSSB-a smo presretni, a naša sreća će bit kompletna kad se kao nevin i slobodan vrati u Hrvatsku i naš hrvatski general Branimir Glavaš u što smo također uvjereni. Vratimo se rekonstrukciji Vlade. Kao što smo i prilikom predstavljanja Vlade Republike Hrvatske 23. prosinca prošle godine konstatirali tako ću i sada ponoviti, ova Vlada Republike Hrvatske ima puni legitimitet sastavit Vladu i predsjednik Vlade gospodin Milanović kakvu misli da je najbolja. Da li će ona biti takva, da li će opravdat očekivanja i njega, ali prije svega svih hrvatskih građana to će vrijeme pokazati. 11 mjeseci od kako, nepunih 11 mjeseci od kako Hrvatska ima ovu danas našu, ovo je naša hrvatska Vlada jer su je hrvatski građani birali na žalost nisu ispunila očekivanja hrvatskih građana. To se mora konstatirati. Nisu ispunjena očekivanja pa ni predizborna obećanja. I točno je i ne treba od toga bježati, da danas imamo ne manje nego sve veći broj nezaposlenih. Točno je da imamo ono o čemu u predizbornim obećanjima nije bilo govora, a danas tome svjedočimo. Imamo i nove i veće poreze. Točno je da imamo ono što nije obećavamo, a danas je stvarnost za sve hrvatske građane i drastična poskupljenja i struje i plina i vode i svega što je uopće moguće poskupjeti. Na žalost, točno je da je sirotinje sve više. Ali ono što nas brine to je činjenica da je beznađa sve više. To nije dobro. Ja ću vas podsjetit i na nekoliko stvari iz one, iz tog 23. prosinca kada smo istaknuli da kad ste predstavljali ljude u Vladu da polazimo od uvjerenja da svako koga vi predložite u Vladu Republike Hrvatske polazimo od uvjerenja da se radi o časnim i o poštenim ljudima. I ni danas nećemo drugačije tome pristupiti. Samo će njihov rad i njihov odnos i njihovo ponašanje ne samo u Vladi, nego i prema hrvatskim građanima reći da li su ovo početno povjerenje koje i mi iskazujemo opravdali ili ne. Iskreno se nadamo da će očekivanja biti opravdana. I ponovit ću iskreno se nadamo da će iz redova najviših predstavnika vlasti dolaziti od sada manje izjava koje hrvatski građani doživljavaju bahatima i arogantnima. To nam ne treba. Danas je veliki dan za Hrvatsku i neću se okretati u prošlost. Istaći ću još samo to da i razlog zbog kojeg je došlo danas do rekonstrukcije ove Vlade podvlačim u ime Kluba zastupnika HDSSB-a ne radujemo se ničijoj nesreći i ničijem zlu. Samo krajnje pokvaren čovjek bi to mogao napravit. Ovo što se dogodilo normalna je konzekvenca jednog nesretnog događaja koji svi smo rekli se uistinu može dogoditi svakom od nas. I neću se vraćat na to kakvi su naši dojmovi prema dosadašnjem, sada već bivšem potpredsjedniku, prvom potpredsjedniku Vlade Republike Hrvatske kao ministru, kao prvom potpredsjedniku. Ne govorim kao čovjeku, ne govorim kao čovjeku. Oni nisu bili pozitivni i o tome smo govorili javno i jasno, ali to je prošlost. Današnjim danom mi se moramo okrenuti budućnosti. Ova Vlada neće biti ocjenjivana kao ni bilo koja druga Vlada radom ili ponašanjem jednog. Vi ste tim, vi morate bit tim, vi morate radit kao cjelina i samo kao cjelina ćete biti u konačnici i ocjenjivani, nebitno koliko u pojedinim anketama pojedinim anketama koji ministar dobiva popularnost. Nisu bitne ocjene koje dobivate, nego da li ćete opravdati ono što hrvatski građani od vas očekuju. Poručujem vam budite Vlada kakvom vas hrvatski građani i trebaju i priželjkuju i budite drugačiji i od prethodne Vlade koja nije opravdala očekivanja građana. Ali vas upozoravam dobronamjerno budite od danas i drugačiji nego što ste bili u ovih 11 mjeseci, budite bolji. To je dobro onda za cijelu Hrvatsku. Nemojte ostat isti, drugačiji budite ali na bolje. Kritiku nemojte doživljavati uvijek kao zlonamjernu. Kritika može i treba biti dobronamjerna. Dužnost je i nas i iz oporbe ukazivati na ono što ne valja, ukazivati da postoje moguća i bolja rješenja i nemojte molim vas nikad više sebi gospodine predsjedniče hrvatske Vlade dozvolit nepotrebnu rečenicu da kad netko pokrene neku inicijativu koja je u suglasju s Poslovnikom Hrvatskog sabora da zato što ćemo o tome raspravljati ovdje, jer je mjesto da raspravljamo o pojedinim točkama i u Hrvatskom saboru to nazivati da oni koji to predlažu ne žele istinu nego galamu. Ne, baš zato što želimo istinu želimo da se o svemu razgovara u Hrvatskome saboru pa ćemo doći do zaključka ni kakva je ta istina, ali još važnije je kakav će zaključak izvući hrvatski građani. Toliko o jednoj izjavi koja je bila nepotrebna. Mi smo u Slavoniji i Baranji i dalje s osjećajem da središnja državna vlast nema onoliko razumijevanja za nas koliko mi očekujemo da bi trebala imati, da zavrjeđujemo i zbog stradanja u Domovinskome ratu i zbog svega što smo pretrpjeli i zbog nepravde koju smo trpjeli svih ovih godina jer smo od nekad najbogatijeg kraja postali najsiromašniji ne samo zbog Domovinskog rata nego i zbog nerazumne politike središnje državne vlasti koja nas je marginalizirala. U raspravama našim mora biti emocija, to je dobro, ali ne smiju biti samo emocije moraju biti i argumenti. Želimo da prevlada i onaj subjektivni, ali i onaj objektivni osjećaj. I stoga zaključit ću gospodine predsjedniče Vlade predstavljajući danas nove odnose snaga u Vladi RH samo sa jednom novom osobom kao ministra ja ću u ime kluba HDSSB-a reći mi smo oporba i bit ćemo suzdržani prilikom ovoga dajući vama za pravo da određujete tim, ali preuzimate i odgovornost kako će to raditi i nemojte graditi sebi gromobrane jer građani gledaju, ocjenjuju Vladu Zorana Milanovića a nikakvih gromobrana ispred sebe. Odgovornost je na vama. I kao što je danas haška presuda vratila RH nadu da je pravda uistinu mnogo puta spora, ali dostižna, da zlo bude pobijeđeno od strane dobra priželjkujem gospodine predsjedniče Hrvatske vlade da vi vratite svojim radom hrvatskim građanima nadu. To je jako važno. Nadu, da će Hrvatska biti zemlja kakvu smo svi zajedno željeli, zemlja sretnih, zadovoljnih, zaposlenih ljudi. I na kraju, moram reći nešto gospodine predsjedniče oko ovoga što ste vi napomenuli u svezi prijedloga ako sam ja dobro razumio da je predsjednik kluba HDZ-a zatražio da svi zajedno ako sam dobro razumio predsjednici klubova sjednu i usuglase izjavu oko današnje haške oslobađajuće presude. Ja u ime kluba HDSSB-a ovdje moram naglasiti današnja presuda i oslobođenje hrvatskih generala je poraz politike lociranja, identificiranja, uhićenja i transferiranja. Nema izjave iz redova HDZ-a, malo je onih koji nisu sudjelovali na ovaj ili onaj način u njihovom lociranju, identificiranju, uhićenju i transferiranju pa nažalost i vi gospodine predsjedniče Kluba zastupnika HDZ-a sa oslobađanjem nemate nikakve veze. Jer da se pitalo vas nisam siguran kako bi bilo. Nema izjave HDZ-a koja će sprati ljagu koja je bačena i na presudu u montiranom političkom procesu hrvatskom generalu Branimiru Glavašu, koja će sprati ljagu sa lociranja, identificiranja, uhićenja i transferiranja generala Ante Gotovine i Mladena Markača, nema izjave koja će sprati odgovornost najvišeg vrha HDZ-a, ne govorim o članovima HDZ-a, najvišeg vrha HDZ-a iz prošlih vremena zato što su 7,5 i 5,5 godina danas oslobođeni hrvatski generali nevini ležali u Haagu i zato što nevino presuđen hrvatski general Branimir Glavaš već tri godine leži nevin u zatvoru. Nema izjave koja će opravdati i umanjiti traume naših generala i traume njihovih obitelji. I stoga može biti povreda Poslovnika koliko god hoćete, zaključit ću ovaj dio, klub HDSSB-a ne da neće sudjelovati na nikakvoj zajedničkoj izjavi nego vi ste zadnji koji imate pravo pozivati na usuglašavanje bilo kakve izjave o tome. Trebali ste doći na izricanje presude na trg bana Jelačića pa biste čuli što ljudi o tome misle. Gospodine predsjedniče Hrvatske vlade vama, iako ćemo biti suzdržani, vama i vašim novim ministrima želimo da budete drugačiji i od one prethodne Vlade, drugačiji nego što ste bili dosada, radite za dobrobit svih građana RH jer predstavljate sve, a ne samo one koji su dali povjerenje kukuriku koaliciji. Hvala.
Hvala lijepa. Prije nego dam riječ onima koji su prijavili repliku na vaše izlaganje poštovani zastupniče vama jedna pozornost na vaše ponašanje za govornicom Hrvatskog sabora. Poštovani zastupniče vi ste prisegnuli u Hrvatskom saboru pred ovim zastupnicima i pred građanima Republike da ćete hrvatsku saborsku govornicu koristiti samo uz poštivanje hrvatskih zakona, hrvatskog Ustava i pravnog sustava. To ste rekli i tu ste dali svoju prisegu. Vaše osobno stajalište ili stajalište vašeg kluba ne dijeli niti ovaj Sabor u sabornici niti ja osobno. Nisam htio prekidati vas, to je po mojem sudu demokratski standard, i reći vam da svi državljani i svi građani i svi ljudi u Hrvatskoj dakle i oni koji gostuju u Hrvatskoj su isti pred hrvatskim zakonima i pred hrvatskim institucijama pa i pred Hrvatskim sudom, a pravomoćna presuda je pravomoćna presuda hrvatskog pravnog sustava i hrvatskih sudova. Vaše osobno stajalište neću ulaziti u nju, ni stranačko stajalište neću ulazit u nju, ali to ne odgovara vašoj prisegi zastupnika u Hrvatskom saboru. Hvala lijepa. Dozvolite gospodine poštovani zastupniče imali ste priliku, rekli ste što mislite, ja sam u svoje osobno stajalište i obvezan ovo vama reći povrijedili ste ono za što ste prisegu dali. Hvala lijepa. Sada idemo na replike. Poštovani zastupnik Tomislav Karamarko. Izvolite.
Pa moram samo reći dakle jedan u nizu pokušaja rekao bih sitno politikantskih stjecanja poena stranke, sljedbe koja to već dugo. Molim vas gospodine Buriću, koja to već dugo pokušava i na uštrb takvih rekao bih bombastičnih konstrukcija pokušava steći nekakve poene u Slavoniji gdje očito i gubi pozicije pa evo zato su nam ovako malo veći Hrvati nego što smo svi mi. Ovo je preveliki dan znate da bi se ja obazirao, osvrtao i da bi nam pokvarilo raspoloženje upravo ovakvo pristupanje dakle o onome što smo mi predložili. Gospodin ništa ne zna o obavezama Hrvatske države u nekim vremenima, ne zna o obavezama koje su potpisane, a najmanje zna o samoj akciji Gotovina šta se događalo, kako se događalo i tko je šta radio. Dakle, konstrukcije priče i želje nekih koji bi htjeli da je nešto bilo upravo onako kako oni priželjkuju da bi se nekog dezavuiralo, da bi se nekoga ocrnilo nisu točno. A skoro vrijeme, vrlo skoro gospodine Buriću će vas demantirati pa ćemo onda vidjeti kako ćete to tumačiti kao i u ostalom i mnoge stvari demantirane pa na te stvari ostajete bez teksta. Ostaje vama na savjest sve ovo što ste danas izrekli. Žao mi je što kvarite ovaj dan, vi doista kvarite ovaj dan jer mislim da je ovo danas za veliko jedinstvo ovo je velika hrvatska pobjeda i ponavljam dan jedinstva. Hvala.
Hvala lijepa. I odgovor na repliku poštovani zastupnik Dinko Burić.
Zahvaljujem poštovani gospodine predsjedniče. Poštovani gospodine zastupniče Karamarko, ne da kvarim ovaj dan, nego ne želim da licemjerje pokvari ovaj dan. A licemjerno bi bilo da vi koordinirate usuglašenu izjavu oko ovoga. Držite se Poslovnika gospodine Karamarko kao što sam se i ja naučio držati Poslovnika manje-više. Prema tome, baš zbog značaja ovoga dana klub HDSSB-a nije tražio stanku ne želeći politizirati nego dijeliti sreću sa svim hrvatskim građanima, neka budu sretni jer imaju pravo kao i svi mi, zato nismo mi tražili stanku. Ako je itko imao pravo tražiti stanku to smo bili mi. Vi ste zadnji koji imate pravo tražiti stanku. A oko toga kakva je uloga bila vas, niste vi mene utišali ni onda kada vas je bilo puno više pa nećete ni sad. Još imam pola minute. Prema tome gospodine predsjedniče ja vas molim da riješite ovo. Prema tome, kada govorite o ulozi jeste li ili niste bili, podsjetit ću ja vas na akciji plan od Ive Sanadera preko Vladimira Šeksa, pa i vas gospodine Karamarko kao šefa POA-e u to vrijeme, ali ostavimo sada to na stranu. Gospodinu predsjedniku neću više odgovarati na ono imate pravo na svoje mišljenje kao i ja, ja od ovog neću odustati dok sam živ i neću priznavati konstatacije … [[Govornik se ne razumije.]]
Gospodine zastupniče isteklo vam je vrijeme gospodine zastupniče. … [[Govornici govore u isti glas, ne razumije se.]] nemojte koristiti demokratsku situaciju i u Hrvatskom saboru nepoštivati vlastitu zakletvu to vas samo molim, ništa više. Sada se želi obratiti ponovno predsjednik Vlade kao predlagatelj.
… [[Govornik se ne razumije.]] i to vrlo kratko. Bili ste na najboljem putu da vam nemam što replicirati, a onda ste skrenuli s puta. Prvo mislim da ste pretjerali, niste tražili stanku, a onda ste namjerno pretjerali. Ja vas molim da to ne radite, kao što vas molim ali smatram da imate pravo komentirati u Saboru i pravomoćne sudske presude, to ne znači da su svi isti pred zakonom. Pitanje je samo kako ih tumačimo, dakle ovdje se radi o presudi hrvatskog suda koja je pravomoćna u slučaju vašeg osnivača stranke i on je osuđen na kaznu zatvora i to se ne može promijeniti. … [[Upadica se ne razumije.]] Dobro. Prema tome neću čak reći niti da vas molim, nemojte ne vidim u tome smisla. I citirao sam bio Voltairea odnosno Kanta pa se tu netko rugao ali jako važna stvar "Slobodan je čovjek koji se pokorava zakonima, a ne volji pojedinca". Ovdje u slučaju nekih ljudi koji je u HDZ-u oni se nisu pokoravali zakonima nego su provodili zakone. Čovjek koji provodi zakone nije slobodan u tom slučaju nije slobodan i to je njegov izbor i to ja respektiram. I da sam bio na mjestu tih ljudi ne znam šta bih napravio, možda ne bi bio na tom mjestu. Da sam bio možda bi napravio isto, to je sada hipotetski. Prema tome taj minimum razumijevanja očekujem. A vas kada već imam još 30 sekundi a ne, zašto imam ovako dugo vremena? Ne, to je besmisleno. Dakle dvije stvari. Prvo, zamolio sam vas prije 200 i više dana da me pitate koji su to ljudi i koliko je ljudi zaposleno po političkim kriterijima i opet me niste pitali jer ja žudim za time da vam dam odgovor na to u pisanom obliku, a onda ćete vi meni dati u pisanom obliku odgovor na to koliko je to novih zakona kao što rekoste novih poreza Hrvatska dobila, citiram "novih poreza" i viših poreza. Viših da, PDV je viši za 2%-tna poena. Nekoliko drugih zakona su niži, ukupno porezno opterećenje nije više ali vi ćete mi onda usput odgovoriti koji su to novi porezi s danom današnjim. Ja ne znam niti za jedan, ali vi vjerojatno znate.
Gospodine predsjedniče hrvatske Vlade dobili ste riječ kao predlagatelj, time niste zaštićeni od replike ali niste ni koristili cijelo vrijeme. Hvala lijepo. Idemo, jeste tražili repliku? Izvolite.
Pa sad evo ja sam mislio da vama neću replicirat, a onda ste vi…
I nemojte.
Ali evo odgovor na repliku, dakle kratko. Neću ulazit u ovo zadnje nepotrebno. Raspravljat ćemo kad dođu i ti novi porezi najavljeni na red. PDV smo već apsolvirali. Najavljujete nove poreze i na nekretninu i na sve, dakle uopće nema potrebe da o tome govorim. Vratimo se nazad, ja ponovo zaključujem, na ono zbog čega ste danas vi ovdje, poslali smo vam poruku u ime kluba, u ime svih građana Slavonije i Baranje, a to je odgovor i oni koji su glasali za nas i oni koji nisu glasali za nas. To je odgovor i na ono pitanje koje je vama ovdje bilo postavljeno kad će bit bolje. Vi imate mandat 4 godine i imate pravo u te 4 godine ili ispuniti ili ne ispuniti očekivanja, ali prvih 11 mjeseci nisu dobri. I ako vam to kažemo da tih 11 mjeseci po našem mišljenju nisu dobri za hrvatske građane onda to može bit naše subjektivno mišljenje, ali možda je to i objektivna stvarnost. Vi razmislite o tome je to samo subjektivno ili je to objektivno. I neću ulazit u bilo kakve druge polemike. Mi smo danas ovdje zbog vašeg prijedloga novih članova hrvatske Vlade i rekli smo što o tome mislimo. Želimo da uspijete napravit takav tim da bude svim hrvatskim građanima bolje. Bojim se ako bude ovako kako je prvih 11 mjeseci bilo da to neće biti tako.
Hvala lijepa. Završili smo replike i odgovore na repliku. Idemo naprijed s raspravom. Klub IDS-a i poštovani zastupnik Damir Kajin. Izvolite poštovani zastupniče.
Poštovani gospodine predsjedniče, predsjedniče Vlade, uvažena gospodo zastupnici. Da, svi su rekli da je ovo veliki dan za Hrvatsku, svi su rekli da je pravda zadovoljena. Oluja je apsolutno bila legitimna, ono što se dešavalo po Oluji to je na savjesti političara. Političari koji su Hrvatsku rasprodali, generale prodali trebali su odgovarati, a ne da u zatvoru trunu naši generali. Usudio bih se čak reći da je ovim na neki način završen Domovinski rat. Kako, onako kako je i počeo, pravično. Narod je sigurno imao pravo na samoobranu i slažem se sa svima koji su rekli da je ovo prvorazredni nacionalni događaj. Svi su bili u krivu koji su posumnjali u jednom trenutku u Haaški sud, to je Europa ali slažem se sa riječima premijera koji je rekao da je to što je Haag radio i poruke koje nam je upućivao bio ogroman test za sve Vlade i za sve predsjednike. I za predsjednika Tuđmana i za predsjednika Mesića i za predsjednika Josipovića i za premijere od gospodina Mateše preko Račana do gospodina Sanadera, gospođe Kosor i gospodina Milanovića. I slažem se da su svi ti ljudi na neki način postupali onako kako su pozitivni propisi u datom trenutku nalagali. Ali isto tako mislim da je ova današnja presuda veliki vjetar u leđa ovoj Vladi, samo istina tko će vratiti izgubljeno vrijeme generalima Gotovini i Markaču koji je s nama u ovim klupama sjedio od '95. do 2000. godine, tko će vratiti očeve njihovoj djeci, ženama i tome slično. Što se tiče rekonstrukcije, a ovo je tema, ovo nije bilo koji trenutak i ja se isto s time slažem. Ovo je trenutak s jedne strane u kojemu nitko od nas ne bi volio biti u koži gospodina Radimira Čačića, ali ne bi nitko volio vjerojatno biti niti u ulozi premijera. Ovo nije trenutak danas pa niti ova rekonstrukcija nije trenutak za političke obračune, ovo je trenutak kada treba posložiti ili presložiti kako da se izrazim, rekonstruirati Vladu. Ovo je trenutak kada promjene, to je moje mišljenje, moraju isto tako biti što je moguće manje. Ovo je trenutak kada premijeru, a u duhu koalicionog tog sporazuma treba prepustiti na volju da zaštiti nacionalne interese, da zaštiti te gospodarske političke interese, a sa druge strane da isto tako na neki način zaštiti ili sprovede ove koalicione dogovore koji su učinjeni pred izbore 2011.godine. Radimiru Čačiću što su svi kazali dogodila se tragedija i on se sa njome na neki način, na svoj načini jasno stoički nosi. Nije prvi ministar koji će otići na odsluženje kazne, ali jedini kojemu se to dogodilo zbog nehata, jedini koji se eto s time mora nositi. Zato uz svu sućut i do stradalih u Mađarskoj ja mislim da nema nikoga u svojoj sabornici, ma i van ove sabornice tko u ovom trenutku ne suosjeća sa Čačićem. No kako drugima netko će reći tako i njemu, sutra meni, ali i bilo kome trećemu. Točno je ovo što su prethodnici govorili da Hrvatska ima ozbiljnih problema. Pustimo onu naslijeđenu priču Vlada gospođe Kosor, Vlada gospodina Sanadera itd., pustimo pretvorbu. Hrvatska je u problemima, neće skoro biti bolje. Gospodin Čačić se trudio, što je radio biti će u to sam uvjeren vidljivo 2013. godine i želim vjerovati da će tome biti tako. 2013. godine mi ćemo moći po prvi puta možda ocjenjivati taj Čačićev rad. Ja želim jasno svako dobro novim ministrima ili starim ministrima, pardon. Gospođi Pusić, gospođi Mrak, gospodinu Vrdoljaku na novoj funkciji ili ne znam kako da se izrazim. Govoriti o gospodarstvu, govoriti o ekonomiji, parametrima, stopama, rastu, padu itd. javnoj potrošnji. Ja mislim da danas jednostavno nema smisla. Dobro, hajde o tome treba uvijek govoriti. Uvijek ima smisla, ali možda danas nema potrebe o tome progovarati. Mi imamo, evo uvrstili smo ili uvrstit ćemo u dnevni red Proračun za 2013. godinu kada ćemo moći progovarati o svim ovim parametrima. Treba potvrditi ministre na njihovim novim ili starim funkcijama, svejedno i vjerovati da im je gospodin Čačić prokrčio put u jedan lakši dio mandata. I za kraj, licitiranje da li je bolje ili lošije ono što se čitalo u medijima što je Čačić otišao ja mislim da su ispod dobrog ukusa. Jasno je da će Čačić faliti gospodo ovoj koaliciji, jasno je da će Čačić faliti Vladi. Možda će to biti hendikep i za opoziciju što neće biti Čačića, što neće imati onu vreću za udaranje ali ja bih sretniji da je taj hendikep ostao u ovoj Vladi i u ovoj koaliciji. I zato kažem nemojte zavidjeti ovoj Vladi. Ja mislim da gori trenutak za zemlju koji ga nasljeđuje ili preuzima gospodin Milanović sa svojim ministrima nije mogao mu se dogoditi. No, želim isto tako vjerovati u uspjeh ove Vlade, jer ako ona uspije uspjet će i ova zemlja i to će na neki način bez obzira gdje ćemo sutra biti, biti i uspjeh nas kao saborskih zastupnika.
Hvala lijepa. Klub SDSS-a i poštovani zastupnik Milorad Pupovac sljedeći. Izvolite.
Poštovani gospodine predsjedniče Hrvatskog sabora, poštovani gospodine predsjedniče hrvatske Vlade, poštovane kolegice i kolege zastupnici Hrvatskog sabora. Ovo je nesumnjivo danas važan dan za sve nas ovdje u Hrvatskom saboru, za sve građane Republike Hrvatske i za sve one narode i države koji su nam susjedi i s kojima živimo u istoj regiji. Važan je za one koji do danas nisu vjerovali u Haški sud kao i za one koji su vjerovali, a najvažniji je za one kojima je današnja presuda donijela slobodu – dvojici generala i njihovim obiteljima. Važan je za nas jer će predstavljati kušnju kako ćemo se danas nositi s tim, kako ćemo se sutra nositi s tim i koliko će to biti podstrek za unapređenje među etničkih odnosa koji su još uvijek krhki. Koliko će biti podstrek za završenje onih poslova koje još uvijek nismo završili. Ako je sud utvrdio da general Gotovina i general Markač nisu odgovorni za ono što ih se teretilo ostat će pitanje i ostaje pitanje tko je odgovoran. Za one ljude koji su vjerovali u poziv da mogu računati na sigurnost na pravo na život, na pravo na dom i pravo na zaštićenost, a to im nije zajamčeno. Ostat će pitanje tko je odgovoran za golema razaranja koja su predstavljala teret za brojne obitelji, ali i za budžet Hrvatske države koji je i danas opterećen stotinama milijuna kuna da bi se obnovila kuće i naselja koja su nakon Oluje bila razorena. Ostat će pitanje kako ćemo i na koji način graditi odnose u regiji koje smo izgradili do zavidne razine i na osnovama kojeg povjerenja i koje nove snage ćemo to učiniti zbog toga što će biti onih koji neće protumačiti ovu presudu kako je mi tumačimo ovdje u Hrvatskom saboru. Naša zadaća je da sve ovo što sam rekao ne stavimo u drugi plan. Naša zadaća je da sve ovo učinimo svojim dnevnim redom kao što smo to činili do sada. Tada i u tom smislu će punu snagu dobiti ono na što je pledirao kolega Burić kad je kazao svi smo ustali. Tada ćemo moći svi ostati stajati i ne samo stajati, nego biti uspravni kolegice i kolege. To je ono što Klub zastupnika Samostalne demokratske srpske stranke želi, što želi i oduvijek i što želi u buduće. Današnji dan je važan i zbog onoga zbog čega i predsjednik Sabora promijenio dnevni red i na prijedlog Vlade i njezinoga predsjednika gospodina Zorana Milanovića uvrstio točku o promjenama u pozicijama i u ovlastima dosadašnjih članova Vlade i odlaskom jednoga člana Vlade. Važan zato što to nije tehnička stvar, važan zbog toga što je doista jedan čovjek sa golemom energijom, ali isto tako sa velikim teretom morao otići. Važan zbog toga što će ovoj Vladi trebati golema energija zato što ima još veći teret koji nema i ne izgleda kao da će se smanjivati nego da će se povećavati. Koji ne izgleda kao da će stagnirati nego izgleda kao da će rasti. I iz toga razloga za nas u klubu SDSS-a današnja rasprava kao što to nije ni za kojeg mojeg prethodnika ovdje nije naprosto tehnička stvar. Ali tu stvar mi, gospodine predsjedniče Vlade, kao zastupnici SDSS-a podržavamo. Zašto? Prvo, podržavamo zbog toga što je potrebna stabilnost koalicije koju ste formirali i koju vodite. I još važnije od toga zato što je potrebna stabilnost unutar hrvatskog političkog života i što bi bilo štetno da se na bilo koji način onim što se nije moglo kontrolirati naruši politička stabilnost u odnosima među političkim strankama u Hrvatskoj. I mislim da iz tog razloga bez obzira koliko bi se možda moglo naći i drugačijih rješenja vaša je odluka dobra. Jer bez ova dva preduvjeta teško bi bilo moguće suočiti se s onim teretima s kojima se Vlada suočava i sa onima koji će još doći. U tom smislu mi možemo samo reći jednu stvar, politički gledano prijedlog koji ste iznijeli pred Hrvatski sabor zaslužuje našu podršku. Ono što će ostati golemi teret nije samo tehničke prirode, a to su ekonomski izazovi. Nije samo ni personalne prirode kao što smo mogli vidjeti u proteklih godinu dana. Dakle, nije samo pitanje koliko tko ima energije, koliko tko ima iskustva i koliko tko nema energije i koliko nema iskustva nego je pitanje dakle mjera, politika i energije koja odatle dolazi. Mi ćemo u ovoj situaciji gospodine predsjedniče Vlade biti slobodni da izrazimo svoje skromno mišljenje kako bi bilo dobro da razmisli Vlada o tome kako da pojača tu svoju dimenziju. Vi ćete naravno najbolje znati odgovor na to pitanje. Nama se čini da bi bilo iznimno važno da vaš kabinet i vaša Vlada na taj način budu pojačani, ali nam nemojte zamjeriti ukoliko ovo prelazi granice onoga što vi smatrate relevantnim za vođenje politike ovoga trenutka u zemlji, ali iznimno je važno da se taj golemi ekonomski teret rasporedi tako da ga nose različiti akteri. Nama se čini da akteri koji bi uz vas, uz ministra kojeg ćemo izabrati, uz druge ministre kojima je ekonomski resor u nadležnosti postoji ojačana komponenta koja bi posebno jačala one dimenzije koje su usmjerene na ekonomsku komponentu ili na ekonomske mehanizme ili na ekonomske politike. Ja neću govoriti, iako bih imao mnogo razloga, kao što su govorili neki moji drugi kolege o tome što sve primjećujemo da nedostaje našim građanima, neću govoriti o tome što je to sve što bismo možda trebali učiniti jer to danas nije trenutak. Nije trenutak jer u ovom trenutku je za Hrvatsku od iznimne važnosti da dobijete podršku, da ojačate i da osnažite mehanizme i mjere u prvom redu u ekonomskoj sferi kako bi ljudi koji se suočavaju sa neophodnim mjerama racionalizacije dobili dodatno uvjerenje ne samo da su te mjere nužne, ne samo da su te mjere privremene nego kako bi dobili dodatno uvjerenje u to da će one donijeti rezultate u koje vi vjerujete i u koje mi vjerujemo ovdje koji ćemo danas još jedanput potvrditi povjerenje vašem novom sastavu i kabineta i cijele Vlade. Hvala.
Hvala i vama poštovani zastupniče. Na vaše izlaganje prijavljene su tri replike. Idemo po redu. Prvi je poštovani zastupnik Dražen Đurović. Izvolite.
Gospodine Pupovac vi ste u posebnom dijelu svoga izlaganja postavili pitanje da ako Ante Gotovina i Markač nisu krivi ostaje pitanje tko je odgovoran? Za što? Tko je odgovoran i za Dalj, za Aljmaš, za Borovo Selo, za Kruševo, za Škabrnju, za Nadin, za Kijevo, tko je kriv za Voćin, tko je kriv za Četnikovce, tko je kriv za Viduševac, za Balin, za Kusonje, tko je kriv za Ovčaru? Da, tko je kriv? Jedan prijedlog, da možda ne bi licitirali tko je gdje za što kriv da se već jedanput zaista napravi popis civilnih žrtava rata pa i neovisno o tome na kojoj su strani stradali i da se jedanput zaduži Državno odvjetništvo da se zaista utvrdi tko je kriv za svaku pojedinačnu civilnu žrtvu rata da ih ne bi stalno prebrajali kao što se i s vaše strane čuje često samo s jedne strane tko je kriv ili tko je odgovoran i za tih pretpostavljam da mislite na 260 žrtava civilnih akcije Oluja koji su do sada identificirane koliko ja znam. A što se tiče potpore Vladi, zaista Vlada mislim da ipak mislim mora biti vjerodostojna. I ukoliko ja vama kažem da ja vam jamčim da će biti rast BDP-a 0,8% imate moje ja vam to jamčim, ja sam predsjednik Vlade, ja sam ministar financija i ja vam jamčim da će rast biti BDP-a biti 0,8% a onda vam krajem te iste godine, ma ne, ja vam to više ne jamčim, ja sam vam ulijevao optimizam, bit će pad BDP-a 1%, bit će pad BDP-a 1,5%, pa će biti pad BDP-a 2,5% hoću li ja dalje ostati vjerodostojan i imati vašu potporu. Hvala.
Hvala lijepa. Odgovor na repliku poštovani zastupnik Milorad Pupovac. Izvolite.
pa ja zapravo nemam potrebu odgovoriti kolegi. Imam potrebu se suglasiti s onim što je on pozvan. I ponoviti to još jedanput ovdje kao što sam to ponovio u nizu situacija i kao što to činim na nejavnim sastancima sa onima čija je to nadležnost u Vladi ili vladinim institucijama. Neću nabrajati mjesta koja bih mogao zbog kojih sam rekao ovo što sam rekao. Zato što je ova zemlja u svojih 100 godina povijesti prepuna pitanja koja traže tko je kriv. A naša zadaća je da unatoč teškoj povijesti koju dijelimo nađemo ne odgovor tko je kriv, jer to mora raditi netko drugi od nas koji se bavimo politikom, naše je da nađemo odgovor kako ćemo s tim pitanjima završiti i okrenuti novu stranicu. Nadam se da ste govor koji sam održao danas u Hrvatskom saboru razumjeli u tom smislu kao i cjelokupnu djelatnost u Hrvatskoj u posljednjih 20 godina. Ne bih se htio natjecati ni sa kim onim u posljednjih 20 godina koji je brojao, prebrojavao, umanjivao, uvećavao, priznavao ili nije priznavao. Smisao mojega govora danas i svakog mogućeg govora sutra i ukupnog djelovanja bit će upravo u suprotnom pravcu, a to je da se nađe osjećaj mira. A mi smo dužni kao političari slati tu vrstu poruka i onda kada imamo razloga za najrazličitija međusobna osjećanja. Hvala vam.
Hvala i vama. Sljedeća replika i poštovani zastupnik Zoran Vinković. Izvolite.
Zahvaljujem gospodine predsjedniče. Uvaženi zastupnik Pupovac je u svom izlaganju postavio pitanje tko je odgovoran? Odgovorna je velikosrpska politika, odgovorna je i velikosrpska četnička agresija na RH i to je jedini odgovor. I ovaj veliki dan, ova današnja oslobađajuća presuda generalima Anti Gotovini i Mladenu Markaču je veliki dan za sve građane RH. Ne samo za Hrvate i Hrvatice nego za sve građane RH. I ovo je oslobađajuća presuda za samu RH jer ovom presudom suda Haagu skida se organizirani zločinački poduhvat sa Domovinskog rata, ovom presudom se pokazuje da je Domovinski rat bio obrambeni rad, ovom se presudom dokazuje da hrvatski vojnici i hrvatski građani nisu bacali bombe po Beogradu, po Srbiji nego naprotiv dukčije i ova presuda je podstrek govori u ime mira i u ime razuma, podstrek za sve građane koji žive u RH, ovo je drugi Dan državnosti nove RH. Novim ministrima, predsjedniku Vlade doista od srca želim uspjeh. Mi ne galamimo nego ukazujemo gospodine predsjedniče Vlade na ono što nije dobro u vašem radu. I nemojte misliti da sve dobro radite. Otvorite oči i pogledajte kako se živi u Slavoniji i Baranji. Hrvatska nije samo Zagreb. Zahvaljujem.
Hvala i vama poštovani zastupniče. To nije bila replika nego vaša stajališta i možemo i njih čuti takav je Sabor i to je uredu. Odgovor na repliku poštovani zastupnik Milorad Pupovac.
Poštovani kolega zastupniče. Nemojte podcijeniti ni moje ni bilo kojeg od mojih kolega ni znanje ni svijest, ni iskustvo o odgovornosti Miloševićeve politike za ono što se dogodilo Srbima, za ono što se dogodilo drugim narodima. Ali jednu stvar nemojte također zaboraviti, da je bilo onih i '91.nakon što sam otišao u isti taj Haag kada nije još bilo ovoga suda, ali jeste bila konferencija o bivšoj Jugoslaviji i kada sam posvjedočio kako i pod kojim uvjetima i s kojom vjerom Srbi u Hrvatskoj mogu živjeti u Hrvatskoj na početku rata. Da mi je nakon toga dva dana nakon toga dočekala vijest o strašnom zločinu prema Srbima u Gospiću na koje su u to vrijeme mnogi onima koji su ostali, onima koji su pozivani iz Rijeke kao što je bio sudac Đorđe Kalen da dođu preuzeti svoje obaveze i došli su i preuzeli, da bi odmah nakon toga on i njegova žena izvučeni iz podruma gdje su sjedili zajedno sa svim štiteći svoje živote od istih tih granata koje su dolazile s druge strane bili ubijeni. Tada su neki rekli da su ih ubili Martićevci. Ako vi mislite da tako treba tumačiti odgovornost Miloševićeve politike, da ćemo prikrivati sve one koji su to koristili da bi činili tu vrstu zločina onda se nas dvojica ne razumijemo i nećemo nikad razumjeti. Ali ćemo se razumjeti oko toga kako i na koji način je ta politika odgovorna jer mi imamo duboku svijest o tome, duboko iskustvo. I u tom smislu bih htio kazati da da se nije čekalo 2001., 2002., pa onda 2004. i 2005., da ljudi koji su počinili taj zločin u Gospiću možda ova priča koja je danas završila ovako kao što je premijer više puta isticao i ne bi imala svoj tok kakav je imala.
Hvala lijepa. Treća replika, poštovana zastupnica Jadranka Kosor.
Hvala lijepa gospodine predsjedniče Hrvatskog sabora. Pa evo ponukao me kolega Pupovac za kojeg moram reći da je bio zaista uzoran koalicijski partner u vrijeme dok sam vodila Vladu i kad smo završavali, pokušavali završiti pregovore i uspješno ih završili. Postavili ste pitanje kako ćemo nakon današnjih dana i presuda graditi odnose u regiji i evo tu želim reći nekoliko riječi. Lako, poštovani kolega Pupovac lako. Gradit ćemo ih na istini. Dakle konačno na simboličan način mogli bismo reći da je današnji dan i završetak,konačni završetak rata. Na istini o tome da je Domovinski rat bio pravedan, obramben i osloboditeljski, da smo bili izvrgnuti krvavoj agresiji, da smo se morali braniti, na istini da je Oluja bila legitimna, pravedna, osloboditeljska akcija i da su generali koji su zapovijedali čini najbolje što je moguće učiniti za državu, za narod, da je akcijom Oluja zapravo se itekako pomoglo da Bihać ne postane druga Srebrenica. To je istina na kojoj ćemo temeljiti naše odnose u regiji ubuduće, dakako kao članica NATO saveza i sutra ponosna članica Europske unije, a mi smo već davno i u ovom parlamentu donijeli odluku svi zajedno konsenzusom da nijedno bilateralno pitanje nećemo stavljati kao prepreku našim susjedima na njihovom euroatlantskom putu. Mi smo kao Vlada prošlih godina darovali prijevod acquisa dakle našim susjedima u želji da i oni nastave tim putem, ali nikada više se neće moći dogoditi budući je danas dokazano da nije bilo udruženog zločinačkog pothvata, da nam netko prijeti kad želimo otići u Knin i slaviti pobjedu, kao što se događalo u mom mandatu predsjednice Vlade kad se tražilo da ne odemo u Knin i da ne slavimo pobjedu i kad je i osobno predsjednik Tadić zamjerio i meni prošle godine kad sam pozdravila generale Gotovinu i Markača. Dakle nikad više, samo na istini, samo na pravdi i osobno vjerujem da će graditi odnose u regiji od danas biti puno jednostavnije i puno lakše.
Hvala lijepa. Odgovor na repliku, poštovani zastupnik Milorad Pupovac.
Poštovana zastupnice Kosor, kao što ste i sami rekli razdoblje suradnje između vaše stranke i stranke kojoj pripadam je bilo iznimno značajno za ne samo Vladu nego i za Hrvatsku. Napravili smo ono što smo mogli napraviti, nažalost nismo mogli napraviti više od toga, ali ni to nije za podcijeniti, naprotiv. Pitanja koja sam podijelio sa vama ovdje u sabornici nisam podijelio zbog toga da izazovem sumnje nego sam podijelio zbog toga da budemo svjesni onoga što su nam obaveze nakon današnjega dana. I u tom smislu ja zapravo nemam što replicirati na ovo što ste kazali, osim da budemo svjesni onoga što su nam obaveze nakon današnjega dana.
Hvala lijepa. Završili smo sa replikama. Poštovani predsjednik hrvatske Vlade gospodin Zoran Milanović ponovo kao predlagatelj.
Jedan apel. Bez obzira što je ovo parlament i dolazi od riječi govoriti i govoriti treba, ja apeliram da s obzirom da smo rekli baš sve i da nitko nije rekao ništa novo, uključujući i mene o temi presude, rata i poraća, apeliram malo više na kolege iz HDSSB-a da više ne otvaramo te teme. To je samo apel. Ja sam naravno spreman ovdje sjediti još satima i slušati ako je potrebno. Nitko ništa novo nije rekao, uključujući i mene.
Hvala lijepa na kratkoći i na primjedbi. Sljedeći je klub HNS-a u Hrvatskom saboru i poštovani zastupnik Jozo Radoš. Izvolite poštovani zastupniče.
Hvala lijepa gospodine predsjedniče. Gospodine predsjedniče Vlade, gospođo ministrice, gospodine ministre i gospođo bivša ministrice, kolegice i kolege. … [[Upadica se ne razumije.]] A buduća potpredsjednica Vlade, dobro. Dakle prilično je teško riješiti neki problem ako se njime ne bavite i ako ga ne želite riješiti i to je moj način kako ću ja ući u ovu priču oko Haaga jer je naravno nemoguće danas izbjeći. Naime, presudom, današnjom presudom suda u Haagu pobijedila je istina i pravda koja nije samo hrvatska istina i pravda, nego mi smo uvjereni univerzalna istina i pravda. I naravno da podržavam zadovoljstvo o kojemu je govorio predsjednik Sabora zadovoljstvo svih građana Republike Hrvatske. Ali ja bih ovdje ukazao vezano uz ovu malo prijašnju konstataciju na jednu dimenziju koja se sada otvara, a to je da nam ta presuda i taj sud koji zapravo prestaje de facto otvara mogućnost da se malo više bavimo onim politikama o kojima ovisi dnevni život, a dnevno se živi. Taj Haški sud zadnjih 15-tak godina je u velikoj mjeri uzimao našu energiju i umjesto da se, naravno nismo mogli izbjeći baviti se njime, ali često puta se zbog njega nismo bavili onim temama koje su bile naša zadaća i tako smo zapravo često puta izbjegavali odgovornost i taj nam je sud kao teška politička artiljerija bio zapravo izlika da ne radimo svoj posao i to se ovdje danas vidi u Hrvatskom saboru ali danas je to oprostivo. Danas se na neki način može tema potvrde ministara prebaciti na temu Haaga jer je logično. Ali to se događalo u jednako tako važnim stvarima kada za to nije bilo razloga, kada smo mi dakle tu tešku političku artiljeriju unosili ovdje u sabornicu i time zapravo otežavali komunikaciju oko važnih pitanja i politika koje su bile na dnevnom redu i to je jedna dobra dimenzija Haškoga suda. Kada govorim o tome onda bih napravio jedan neobičan skok, pa bih rekao nešto i o prvom potpredsjedniku Vlade gospodinu Radimiru Čačiću koji nije imao tu dimenziju izbjegavanja suočavanja sa realnim poslom, koja nije baš tako česta u hrvatskoj politici. Dakle, suočiti se sa istinom, priznati sam sebi tu istinu, prikazati je narodu, biračima, građanima, a onda ju čak pokušati i riješiti to što je elementarno to baš nije tako česta oznaka hrvatske politike. E te dvije dimenzije nesporno je imao odnosno ima gospodin Radimir Čačić i samo zbog toga da je samo to bilo bi šteta što više nije u Vladi, a o njegovoj energiji, o njegovim sposobnostima, o njegovim znanjima, a pogotovo o njegovom stilu o tome naravno neću danas govoriti zato što smatram da su ove dvije politike, dvije dimenzije politike tako potrebne Hrvatskoj i ova Haška presuda će omogućiti da one eventualno dobiju pravo građanstva u Hrvatskom saboru i hrvatskoj politici. Naime, nije bilo govora uopće o ministrima, budućim ministrima, njihovim poslovima. Gotovo se ni jedna riječ nije čula o tome, osim male dimenzije, ekspozeu predsjednika Vlade. Pa ja ću o tome nešto reći, ali prije toga ću se malo osvrnuti na ono što je bilo ovdje govora o tome šta se u Hrvatskoj događa. Prva pretpostavka poboljšanja stanja u kojem se nalazimo je suočavanje sa njime, a činjenica je da se Republika Hrvatska u gospodarskom smislu u druge dimenzije neću ulaziti nalazi u teškim okolnostima i da je naslijedila teško stanje. I to je činjenica. I proteklih godinu dana Vlada Republike Hrvatske se bavila samo zapravo sređivanjem, suočavanjem sa tom težinom situacije pokušavajući paralelno postaviti temelje za neku novu politiku. I ovi padovi koji su realni o kojima je ovdje bilo govora pitanje je koliko su oni plod čišćenja sređivanja stanja, a u kojoj mjeri je to eventualno rezultat nekakvih novih pozitivnih pomaka o tome ćemo vidjeti. Neće biti dugo vremena i neće ni jedna Vlada, pa ni ova Vlada imati pravo dugo čekati da pokaže rezultate bez obzira da li je dobro ili loše radila to se neće vjerojatno dopustiti od strane opozicije, javnosti itd. Dakle, ući će u prostor političke borbe pa čak i onda kada je dobro radila. Ali treba to vidjeti. Kada znamo da brodogradilišta, željezare, dva najmarkantnija slučaja DIOKI i Gredelj da ne funkcioniraju, pa onda se čovjek pita pa kako to da pad proizvodnje, pad BDP-a u tako maloj zemlji sa tako malom industrijom zapravo nije i veći. Koliko te četiri sastavnice nose uopće gospodarske politike i čini mi se na prvi pogled da je čudno da je pad samo 2% ako nije došlo do drugih pomaka. Ali dobro, o tome ćemo vidjeti, o tome nećemo govoriti. Govori se o tome kako mjere štednje stvaraju poteškoće građanima Republike Hrvatske. Pa štednja je tema svih zemalja Europske unije i sređivanje stanja u cijeni energije plina, struje, pa to je put smanjenja duga opće države. Pa mi smo to mogli praviti se da to ne vidimo, da je cijena struje neodrživa, da je cijena plina neodrživa, da je cijena grijanja neodrživa. Ali ta cijena postoji i ona bi sutra došla u obliku šta deficita državnog proračuna, bankrota države? I to je učinila ova Vlada, složila se s time ali naravno dok ne izostanu stvarni i vidljivi pomaci na gospodarskom planu ta Vlada neće moći dobiti bez obzira što ima dobre namjere, dobre eventualne politike neće moći dobiti naravno potporu građana jer građani prepoznaju samo pozitivne pomake. Ja ću sad reći nešto o promjenama koje se događaju u Vladi, današnjim našim odlukama, odnosno prijedlozima predsjednika Vlade. Jedna od velikih poteškoća država članica EU, a pogotovo država koje ulaze u EU je pitanje koordinacije domaćih politika i na neki način sinergijski zajednički nastup pred tijelima u politikama EU. I zato je u ovim okolnostima dobro da se izdvaja posebna koordinacija za vanjsku politiku i europske poslove koju će voditi prva potpredsjednica Vlade gospođa Vesna Pusić. I to je velika poteškoća s kojom se mi danas suočavamo. Koordinacija vladinih politika pa onda tek posebno svih ostalih politika. Mi smo tek na početku toga puta, te se politike odražavaju na sve ostale politike pa je dobra okolnost da ćemo imati situaciju u kojoj ćemo imati posebnu koordinaciju za vanjsku politiku i europske poslove. Što se tiče gospodarskoga segmenta sretna je okolnost da gospodin Ivan Vrdoljak, budući ministar gospodarstva, ima iskustva u jednom području koje je vrlo važna gospodarska politika, a to je energetska politika, da ima iskustvo suradnje sa prvim potpredsjednikom Vlade bivšim gospodinom Čačićem i da na neki način će nastaviti kontinuitet započetih politika. A treba samo podsjetiti, makar neki ovdje i kažu da nema gospodarskih politika ni horizontalnih ni vertikalnih pa nam onda ne treba ni ministar gospodarstva kažu ti mudraci, a postavljeni su temelji energetske politike, postavljeni su temelji investicijske politike i temelji korporativne politike u proteklih godinu dana, Zakonima o trgovačkim društvima i Zakonima o dioničkim društvima. Vidjet ćemo kakvi će biti rezultati, ali to su te politike koje je najavila Vlada Republike Hrvatske i time stvorila temelje za gospodarski oporavak zemlje. Ja očekujem naravno, odnosno svi očekujemo, da će na tim temeljima novi ministar gospodarstva dati i omogućiti da doista doživimo ne samo manji pad BDP-a nego i njegov rast vrlo skoro. I kada se tiče o gospođi Anki Mrak-Taritaš kao dosadašnje zamjenice ministra prostornog uređenja sretna je okolnost dakle da je i ona iz toga područja, a to ministarstvo u ovom investicijskom ciklusu koji se planira ne samo u zaštiti pravne sigurnosti vlasništva nego ponajprije s obzirom na pravnu stabilnost investicija, a to je dakle temelj gospodarske politike. Često nam se prigovara iz svijeta da to ne stoji u Hrvatskoj kako treba, najčešće opravdano i to je dakle jedna dimenzija koja će upotpuniti novu mikrostrukturu Hrvatske vlade na području gospodarstva. Nakon svega ovoga kolegice i kolege Klub zastupnika HNS-a liberalnih demokrata će podržati promjenu Vlade RH, očekujući da će započete politike sa novim ministrima vrlo skoro dati svoje vidljive pozitivne rezultate. Hvala lijepa.
Hvala lijepa poštovani zastupniče. Na vaše izlaganje prijavljene su dvije replike. Prva je poštovanog zastupnika Ivana Domagoja Miloševića. Izvolite.
Hvala gospodine predsjedniče Hrvatskog sabora. Uvaženi kolega Radoš vi ste se pozivali na univerzalno pa ću ja onda reći da mislim da su brojke univerzalne, a te brojke govore sljedeće. Prošle smo godine, da vas sve podsjetim, u drugom i trećem kvartalu imali rast BDP-a od 0,6 i 0,8% i pad nezaposlenosti. Ove godine te su brojke katastrofalne, pad -2,2% i 1,5% i pritom rast nezaposlenosti uslijed najbolje turističke sezone u hrvatskoj povijesti. Na sve to skupa smo vas upozoravali u ovom Hrvatskom saboru mjesecima početkom ove godine što će se desiti ako se podigne porezna represija. Niste htjeli slušati, parlamentarna većina. Posebno me začuđuje da u ovakvoj situaciji se ukida mjesto potpredsjednika Vlade za gospodarstvo. Ja se iskreno nadam da ova avantura neće završiti na način operacija uspjela, pacijent umro.
Odgovor na repliku, poštovani zastupnik Jozo Radoš.
Pa da kolega Miloševiću brojke su univerzalne i to i je problem. Naime, vaš problem je što su brojke univerzalne pa se ne mogu dati izbjeći kad su jedanput zapisane onda se vide, a to je da je vanjski dug RH prije godinu dana bio 46 milijardi eura, to je da je deficit državnog proračuna bio 15 milijardi eura … [[Upadica se ne razumije.]] 15 milijardi kuna, oprostite to je pogreška, prihvaćam vašu ispravku, ali razumijem i zloću i da je nelikvidnost, unutarnji dug bio 30 milijardi kuna. To su brojke i startati iz tih brojki nije baš tako jednostavno. A ne ukida se mjesto potpredsjednika Vlade za gospodarstvo, o tome je govorio predsjednik Vlade. Hvala lijepa.
Hvala i vama. Sljedeća replika i poštovani zastupnik Dražen Đurović. Izvolite.
Hvala. Pa evo gospodine Radoš vi ste se u početnom dijelu svoje rasprave nadovezali na apel premijera koji je na nas apelirao da se stalnim izjavama ne ponavljamo jer na neki način podvlačeći da otprilike malo trošimo vrijeme. No, ja tom apelu ne mogu odgovoriti na način kako je premijer apelirao ni kako ste vi u početnom dijelu svoje rasprave apelirali jer prije ove sjednice Sabora bili smo na trgu i osjetili smo među ljudima toliku energiju, toliki žar, ti su nas ljudi vukli, vukli govorite, govorite, recite, recite. Nisu nam govorili šutite, šutite nego govorite, recite. Vi govorite, nastavite govoriti. I mi zbog toga osjećamo da nemamo pravo šutjeti zato što je možda ponekad nekome dosadno slušati nas. Vi ste gospodine Radoš spominjali DIOKI i Gredelj, vi znate da se taj DIOKI danas slučaj i problem, nekakva turska firma prije određenog broja godina zvao OKI bio je nositelj gospodarskog industrijskog razvoja grada Zagreba. U određen broj godina postojao je nekakav DIOKI pa nekakav propast, pa nekakvi strani vlasnici, a nitko zato nije bio ni na koji način odgovoran. Kako se dogodilo da nositelj gospodarskog razvoja industrijske snage Žitnjaka postane problem ove države? Kako se dogodilo da Gredelj sjajna tvrtka, tvrtka koja dobije milijardu kuna u gotovini u nekom relativno kratkom vremenu nestane u stečaju i odlazi? I tu se gubi vjerodostojnost politike jer nitko nije odgovoran, nitko nije sankcioniran. Hvala.
Hvala i vama. I odgovor na repliku poštovani zastupnik Jozo Radoš. Izvolite.
Poštovani kolega Đurović vi ste tu svašta nadrobili tako da o DIOKI-u i Gredelju zašto je uništen nositelj industrijske proizvodnje Žitnjak na Žitnjaku na istoku Zagreba mislim da ste uputili krivo pitanje. Ja nisam osoba koja bi mogla i trebala odgovoriti na to pitanje. Što se tiče ove osnovne vaše teme, a to je pitanje rasprave o Haškome sudu ja potpuno podržavam ono što je vašem kolegi rekao predsjednik Vlade, a to je da ste pretjerali. O tome se moglo razgovarati, to su dnevnopolitički sukobi ali postoji vrijeme i trenutak kada se neke stvari radi digniteta, radi slavlja ne otvaraju. Ja to nisam učinio zato što je apelirao na to predsjednik Vlade nego zato što je to moj stil, ja obično tako radim. Prema tome apel predsjednika Vlade nije na to imao utjecaj. Što se tiče priče o presudi haškoga suda možemo pričati ali nemojmo pokvariti tu presudu. Neki elementi vašega istupa ne vašeg osobno nego vaših kolega, imaju tu dimenziju da tu dobivenu bitku na neki način zasjene otvaranjem nepotrebnih rasprava i optužbama koje nam danas nisu potrebne, možda sutra ćemo ponovno krenuti tim putem. Hvala lijepo.
Hvala i vama poštovani zastupniče. I kao zadnji prijavljeni klub je klub HDZ-a u Hrvatskom saboru i poštovani zastupnik Tomislav Karamarko. Izvolite.
Štovane dame i gospodo, kolegice i kolege. Evo i mi ćemo se očitovati nešto o ovoj rekonstrukciji koja je pred nama, dakle koja je svakako u sjeni ovog velikog dana povijesnog dana i potvrđivanje pobjede Hrvatske u oslobodilačkom ratu protiv velikosrpske četničke agresije i da na današnji dan taj rat definitivno završava i moramo biti ponosni zbog toga. Eto ga, pa ni priča o rekonstrukciji neće nam sigurno pokvariti nećemo reći čak ni da se radi o rutinskoj rekonstrukciji Vlade, jel nažalost razlozi za njezinu rekonstrukciju su sasvim drugačiji. Moram reći da mi ne vjerujemo ovoj Vladi, sasvim otvoreno govorim. Ne vjerujem ovoj Vladi jer nas na to tjera iskustvo ovih godinu dana u kojoj se ništa naprosto pozitivno u hrvatskom gospodarstvu prije svega hrvatskom gospodarstvu nije dogodilo. I nekoliko puta smo isticali da nismo očekivali da će ova Vlada od Hrvatske u 5, 6, 9 ili 10 mjeseci stvoriti neku od skandinavskih zemalja, da će se dogoditi gospodarska čuda jer to naprosto nije moguće. To nitko nije očekivao, nismo toliko naivni. Rekao bih navijali smo čak za ovu Vladu bez obzira kako ćete vi to shvatiti zato jer o dobrom radu ove Vlade ovisi kvalitetan život svih nas naših ljudi, pučanstva u konačnici i sigurnosti naše djece i garancija da će ostati živjeti u ovoj zemlji. Međutim rezultati su ono i brojevi su neumoljivi i nažalost ne možemo ništa, ništa dobro reći. U državi se živi sve lošije i lošije. A gospodin Čačić, mi smo bili i protiv njegovog imenovanja naravno. Zašto? Među inim razlozima bio je i ovaj što gospodin Čačić nažalost imao i ovu tešku hipoteku te nesretne prometne nesreće koja se dogodila u kojoj su dvije osobe izgubile život. Naravno da je to jedna teška hipoteka i naravno moram tu istaknuti da pored sućuti koju smo izražavali obiteljima i obitelji poginulih da nam je stvarno žao da se gospodinu Čačiću to dogodilo. nije to jednostavno i kao što reče premijer svakom se u jednoj desetinki sekunde u sekundu može promijeniti život i nažalost to se gospodinu Čačiću dogodilo. Međutim kada ste stvarali Vladu gospodine Milanoviću znali ste te činjenice. Nije li to na neki način ipak bio jedan avanturizam. Ovo ne govorim doista zločesto. Evo pokušavam biti realan, pokušavam biti dobrohotan u čitavoj situaciji. Nije li to bio ipak jedan avanturizam ulazak u takav aranžman i podcjenjivanje u konačnici susjedne države kao pravne države. I danas imamo epilog kakav imamo u konačnici u kojoj se to iluziji živjelo da se moglo vjerovati da će se nešto drugo dogoditi. Pa sam proces je sam po sebi bio sam po sebi opterećenje strašno opterećenje za vašu Vladu rekao bih i za RH. Možemo čak i pričati o elementima ugleda RH koji je narušen. Gospodin Čačić se vraća iz Katara i u avionu sazna ili na zračnoj luci da će morati ići nažalost u zatvor. I što to znači za RH? šta to znači za ljude s kojima je upravo potpisao nešto ili dogovorio nekakav ugovor? Dakle u konačnici možemo govoriti i o jednoj tehničkoj razini, jednoj funkcionalnoj razini ovog problema, jednoj racionalnoj razini. Pustimo onu moralnu razinu ona svakako postoji i o njoj je trebalo isto tako voditi računa. Prema tome, ja moram reći dakle mi moramo bit konzistentni, mi ne možemo podržati ovu rekonstrukciju i ovo sve skupa što izgovaram naravno nema veze sa kvalitetom i ugledom ljudi koje vi predlažete. I gospođa Pusić i gospodin Vrdoljak i gospođa Taritaš apsolutno zaslužuju da ih se podrži, zaslužuju naš pozitivan odnos, mi im želimo da uspiju. Ponavljam i s time ću završit, mi doista rekonstrukciju ne možemo i nećemo podržat. Hvala lijepo.
Hvala lijepa poštovani zastupniče. Na vaše izlaganje Dinko Burić je prijavio repliku. Izvolite poštovani zastupniče.
Zahvaljujem. Evo moram reći ovo jest bilo u duhu onoga što je točka dnevnog reda i dobro da je tako, ali današnje aktualno zbivanje nikako ne prestaje sa novim aktualnostima. Evo vam najnovija izvješća. Gospodin Šeks ekskluzivno: Ivo Sanader i tajne službe organizirale uhićenje Ante Gotovine. … [[Upadica se ne razumije.]] Ja ću vam samo, dozvolite evo, reći sljedeće vezano i za vašu onu namjeru dobronamjernu, dakle ovako. 4. veljače 2005. godine informacija o djelovanju POA-e vezano na prijedloge poboljšanje obavještajne suradnje glede slučaja Gotovina. 1. veljače održan radni sastanak na kojem su uz predstavnike POA-e nazočili predstavnici američke odnosno britanske obavještajne službe, a tijekom sastanka gospodin Langly predstavnicima POA-e predaje dokument sa sljedećim zahtjevima: jasna javna izjava potpore premijera Vlade doktora Ive Sanadera i predsjednika Republike Hrvatske Stjepana Mesića o radu hrvatskih službi i policije na uhićenju Gotovine. Pozorno se usredotočiti među ostalim na Antu Kotromanovića, ima tu cijeli niz drugih imena, glede zahtjeva iz točke 3. pa ravnatelj tadašnji POA-e kaže: navodimo kako su nad Antom Kotromanovićem zbog indicija kako moguće logistički pomaže skrivanje generala Gotovine i njegovih javnih izjava, primjenjivane mjere tajnog prikupljanja podataka. I evo skraćeno, potpis ove informacije iz veljače 2005. godine u zaključku POA je znatno prije…
Hvala lijepa.
To radila, a u potpisu je ravnatelj gospodin Tomislav Karamarko.
Hvala lijepa. Odgovor na repliku…
Gospodin Šeks potvrđuje ono što smo mi govorili …/Govornik isključen./…
Hvala vam lijepa. Odgovor na repliku, poštovani zastupnik Tomislav Kaaramarko. Izvolite poštovani zastupniče.
Gledajte, ovo je doista uopće deplasirano spuštat se na ovu razinu. U to vrijeme inače gospoda su bili članovi HDZ-a… … [[Upadica se ne razumije.]] Ma molim vas, bili su članovi neki od njih, bar Burić, ne znam tko. … [[Upadica se ne razumije.]] Prema tome gledajte radi se o razini ulične priče, radi se o razini falsifikata, radi se o razini želja ove gospode da dezavuiraju HDZ koja na neki način doživljava u ovom momentu, evo sad sam stranački raspoložen pa to naprosto moram reći. Da je ovo ispod svake razine i ja se više ne mogu spuštati na to da repliciram i odgovaram ovom gore gospodinu. Hvala lijepa.
Hvala lijepa. Povreda Poslovnika, poštovani zastupnik Boro Grubišić.
Hvala lijepa gospodine predsjedniče. Prema članku 211.a u svezi izjave gospodina Karamarka da smo mi tada bili članovi HDZ-a, ja nisam nikada u životu bio član HDZ-a niti ću biti, a tako isto Češek ni Đurović ni Vinković. … /Buka u dvorani./…
Molim vas poštovane zastupnice, poštovani zastupnici, zadržimo dostojanstvo Hrvatskog sabora. Ovo zaista nema veze sa povredom Poslovnika, nema veze, nemojte polemizirat sa stolom i predsjednikom, ali u duhu potrebite tolerancije u Hrvatskom parlamentu neću ništa poduzimati, ali to zaista nije bila povreda Poslovnika. To je bila zloupotreba. Završavamo raspravu. Nema više prijavljenih klubova za raspravu. Pozivam predlagatelja predsjednika Vlade Republike Hrvatske poštovanog Zorana Milanovića da zaključi s raspravom. Izvolite.
Poštovane kolegice i kolege, zaključno i kao reakcija na zadnje izlaganje u ime kluba uvaženog kolege Tomislava Karamarka. Moram to reći, a ne želim da ispadne kao dociranje, ali imam iskustvo rada u ovom Parlamentu, odnosno u Hrvatskom saboru u četiri godine dok smo bili u opoziciji i bio sam od nekih prozivan da sam neaktivan, da ne govorim mada su brojke pokazale da sam govorio 50 ili 70% više od svojih prethodnika i svoje stranke i vašeg bivšeg premijera ali sam kalkulirao. Kalkulirao sam jer sam znao kako je predstavnik opozicije u nezgodnoj poziciji zbog Poslovnika i zbog toga što onaj tko predstavlja Vladu ima priliku odgovoriti direktno ili indirektno sto puta na sto načina. I to je i vaš problem sada i zato vam savjetujem da se dobro pripremate kada kritizirate i da manje improvizirate jer ja isto volim improvizirati. Ja vas nisam Boga mi pola toga što ste govorili razumio, a mislim da sam prosječno inteligentan. Optužujete nas za avanturizam, koji crni avanturizam, pa jeste vi naš PR ili ste vi opozicija. Avanturizam u kojem pogledu? Pa ja sam preuzeo odgovornost pod poznatim okolnostima i činjenica da jednog čovjeka predložim za potpredsjednika Vlade. On je radio svoj posao, on je radio za državu. On je kao što vi rekoste išao negdje, preuzeo obavezu. I šta mislite zato što ga sutra nema da to prestaje vrijediti. Država je trajnija i od mene i od vas i od Čačića. Razumijete? Ali ja vam sad govorim što ste rekli? To što ste rekli ne stoji logički, cerebralno ne stoji. Mislim ono, nije naprosto činjenica, nije činjenica. Evo dobacite mi, evo Jandroković će me negirati. Dakle, nemojte brinuti o rejtingu moje stranke i moje Vlade. On je takav kakav je. Tu nema ni trunke avanturizma. To je kalkulirano djelovanje o kojega je štetu mogla imati samo moja stranka ali to nije avanturizam. Vi naravno to slobodno možete reći, ali niste to rekli. Vi govorite o interesima države, a interese te države je Čačić predstavljao za mene dobro. Pa i sami ste rekli da je otišao negdje i preuzeo neku obavezu. Pa niste dovodili u pitanje tu obavezu, nego njezinu validnost. Ona je neupitna. Dolazi Kurta, sjašuje Murta. Razumijete? Ali u onom pozitivnom smislu riječi, u onom pozitivnom smislu riječi. Vi nas optužujete za šta još? Za loše brojke. Brojke kao što je rekao kolega Ivan Domagoj Milošević, rekao je da su brojke univerzalne. Nisu. Brojke su partikularne, partikularne a naročito statistike, vrlo partikularne. I onaj tko ih zna čitati iz njih će nešto naučiti. Dakle, možemo ih tumačiti ovako ili onako, a ja vas molim da budete kritični, strogi, da budete domišljati, da prelazite granicu, da kritizirate ali tu se naprosto ne slažem sa vama i to ću stalno nastojati dokazati, da niste dokazali ništa, baš ništa. Dakle, rekli ste još na kraju da ovo troje ljudi sjajno, rekli ste da su dobri, da zaslužuju. Dakle, nahvalili ste ljude i onda ste rekli da ste protiv rekonstrukcije Vlade. Oprostite, meni to logički ne stoji. Dakle, zbog toga što imenovanje prethodnika bio avanturizam. Kakav avanturizam? Pa znao sam što radim. Preuzeo sam odgovornost za to. Državi ni na koji način nisam naškodio. Ja ne vidim kako. Čovjek je radio svoj posao. Možda je od toga štetu imao on, možda je od toga štetu imala njegova stranka. Dapače, moguće da je imala ali to nema veze sa avanturizmom kako ste ga vi opisali. Dakle, ja nisam avanturist u onom smislu odgovornosti prema državi. Ja sam tu vrlo ozbiljan i proračunat, ali da biste nešto u životu postigli za sebe i za svoje zadovoljstvo morate biti i malo avanturist ali tako da druge ne izlažete riziku, da ih ne dovodite u nemoguće stanje, a mi to zaista ovime nismo učinili. Što jesam učinio? Držao sam se nekih načela. Opet ću ih pojasniti. Čovjek je nedužan dok mu se to ne dokaže u sudskom postupku. Naravno da nije svejedno kakav je sudski postupak i koja je inkriminacija. Naravno da se jako razlikuje kazneno djelo od kaznenog djela. Naravno da vaša opaska o tome da smo podcijenili pravosudni sustav druge države ne stoji. Hajde da ste još predbacili da smo podcijenili hrvatski pravosudni sustav, nego pravosudni sustav druge države. Taj pravosudni sustav je pretpostavljam neovisan, potpuno je izvan naše kontrole na bilo koji način. Ako ne možemo kontrolirati, dakle u meritumu hrvatsko pravosuđe a ne možemo onda mađarsko možemo još manje. Dakle, da prepustim sudbinu neću reći zemlje, ali administracije, pravosuđu treće države. Neću nikad, neću nikad vodeći računa o svim ovim elementima i o težini kaznenog djela i o njegovom ponašanju i o njegovim kompetencijama i o činjenici da je predsjednik partnerske koalicijske stranke to su važne stvari. Sve sam to imao pred očima od 2010., dvije godine prije dolaska u Banske dvore i nije mi bilo lako odlučiti kao što vama nije bilo lako odlučiti i donositi odluke radi kojih vas sada kolege iz HDSSB-a prozivaju što smatram nekorektnim. Jer slobodan je onaj tko se pokorava zakonu kakav god zakon bio ali ne onaj tko provodi zakon, a to se odnosi i na suca, malo drukčije na državnog odvjetnika i na šefa tajne službe. A državni odvjetnik opet to vidimo i u slučaju haške presude je propao sa svojim optužnicama, propao je. Doduše 3:2, jako knap, tanka je ta linija. Dakle, ljude su do jučer optuživali za smak svijeta, a danas su slobodni. Državni odvjetnik je posebna kategorija i mora biti neovisan i slobodan, ali i on je na neki način dobro me slušajte što govorim avanturist i optužnica je avantura. Vi tvrdite da je netko kriv za smak svijeta, a druga strana tvrdi da nije uopće. A di je tu istina? Istina ne može biti u pravilu u sredini - ili si kriv za smak svijeta ili nisi kriv. I danas je odlučeno da ovi naši ljudi nisu krivi i to se poštuje. Prema tome, idemo bit ma ne znam ono, neću više držat predavanja. Bilo je replika. Ne slažem se s vama. Uvjerite me ono, uvjerite me, uvjerite. Da, ali toliko se ne slažem s vama da vam to moram reći deset puta. Ništa što ste rekli ne drži logiku, naprosto nema nikakve logike u tome što govorite. Avanturizam? Kakav avanturizam ljudi božji! Gdje sam ga ja to, u koju avanturu vodio Hrvatsku? Tko se to poskliznuo i pao s litice? Tko je to zavijen u crno? Pa dopustite da se sa ove govornice sam izlažem i dopustite da loše vodim Vladu. Dakle, naravno da i to možete konstatirati. Naravno da i Burić može reći da se ne slaže sa pravomoćnom osudom, presudom hrvatskog suda bez obzira na prisegu. Po meni može, ali sa svim posljedicama koje politički idu uz to. Ljudi će već vidjeti. Tu ću stajati. Vidim da je bilo replika.
Je, je poštovani predsjedniče.
Vidite koliko manje replika ima nego ispravaka netočnog navoda. Jel' su nekom zatvorena usta? Svi mogu slobodno govoriti. Čekajte, jel' to, ispričavam se predsjedniče.
Izvolite, izvolite. Samo vi govorite.
To je političko pitanje o kojem su raspravljale i stranke i mi smo se za to zalagali. Dakle, ovo je ipak kultivira koliko toliko raspravu u Saboru. Ono prije je bilo … [[Govornici govore u glas, ne razumije se.]] Ispričavam se gospodine predsjedniče. … [[Govornici govore u glas, ne razumije se.]]
Hvala lijepa poštovani predsjedniče Hrvatske vlade. Na vaše izlaganje zaista je prijavljeno 7 replika. Idemo po redu. Prva je replika poštovanog zastupnika Gordana Jandrokovića. Izvolite poštovani zastupniče.
Hvala lijepo. Drago mi je da ste me i vi najavili jer je već i premijer obavio taj posao koji inače pripada … [[Govornici govore u glas, ne razumije se.]] Kažem hvala da ste me vi najavili jer me već i premijer najavio, ali to je inače vaš posao. Žao mi je, koliko znam premijer bi trebao sjediti, takva je procedura a vidim da se izgubio pa mu pomognite malo.
Nema procedure, a slabo vas razumijem pa sam došao tu bliže.
Da. On smije govoriti sad sa mnom, smije se razgovarati ili mora sačekati da ja završim?
Gospodine zastupniče govorite a nemojte sa mnom raspravljati. Govorite, dobili ste riječ, govorite. To je smisao vaše replike. … [[Govornici govore u glas, ne razumije se.]]
Dakle ovako, prije svega gospodine predsjedniče Vlade vi ste jako tankoćudni, vi ne možete podnijeti nijedan oblik kritike. Vi ste hrvatski premijer, vi ste izloženi ocijeni svog rada od strane javnosti, od strane oporbe, od strane medija. I naučite se da imamo pravo reći ono što smatramo da nije u redu. Kada smo govorili o avanturi govorili smo to zato što smatramo da čovjek koji je imao teret kao što je nažalost imao gospodin Čačić nije trebao biti u Vladi. To nije govorio samo HDZ, pa to su vam govorili i novinari koji su vam inače jako skloni. Ako čitate ovih dana ja ne znam vjerojatno vaš PR to prati. Ili recimo Jelena Lovrić, ona vam je jako sklona, ona vam je napisala da je to vaš teret, da je to vaša odgovornost. Vi sami kažete to je moja odgovornost. Je, to je sad vaša odgovornost što je gospodin Čačić bio u Vladi. Ja uopće neću govoriti o njegovim rezultatima jer su porazni, ali sa strane demokratskih standarda recite mi još jednu europsku zemlju u kojoj je netko sa takvim teretom pa i nepravomoćnom presudom sjedio na mjestu prvog potpredsjednika Vlade? Takav standard u europskim razvijenim zemljama, demokratskim zemljama ne postoji. I o tome smo vam govorili. I danas kada je završilo kako je završilo, dakle nažalost gospodin Čačić mora otići. On i da nije dao ostavku on mora otići po sili zakona [[Upadica Leko: Završite, vrijeme.]] Ispričavam se. Dakle, on mora otići. Ali vi ste omogućili da se sve to skupa dogodi i to zaista utječe na rejting, na imidž, na percepciju Hrvatske. Dakle, tu je vaša odgovornost i to je taj avanturizam. I nemojte se ljutiti, vi ste oštro kritizirali HDZ [[Upadica Leko: Vrijeme je prošlo zaista.]] Evo oprostite, izgubili smo nešto vremena na početku [[Upadica Leko: Dobro, ajde završite.]] Vi ste oštro kritizirali HDZ, vaši zastupnici su vrijeđali i predsjednika prvog Vlade, a posebno predsjednicu Kosor. To su bile riječi, to su bile uvrede koje je teško progutati i na ljudskoj razini ali vi ne želite čuti političke ocjene o svome radu [[Upadica Leko: Molim vas završite.]] Ja vas molim da to prihvatite.
Odgovor na repliku, poštovani predsjednik Hrvatske vlade. Izvolite.
Gledajte tu mi ljudi iz klupa sugeriraju da vas ignoriram, dakle da vam uopće ne odgovaram na ovo a onda ćete reći da vas ignoriram ako vam ništa ne odgovorim. Dakle, opet ne razumijem. Netko je slabe pameti ovdje. Ne razumijem što govorite, ne razumijem. Hrvatski dosta dobro znam onak, tankoćutan uopće nije riječ koju ste upotrijebili a koja je imala značenje koje ste joj pripisali, to nije tankoćutnost, to je osjetljivost to je nešto drugo. Dakle, ako sam osjetljiv nisam tankoćutan. Tankoćutan je nešto drugo ili treće, a reći ćete opet da su to verbalne akrobacije pa skačite vi po parteru, ovo nisu verbalne akrobacije ovo su obavezni likovi logike, etike, prava i odnosa u društvu barem za mene. Dakle ponavljam, gospodin Čačić je radio svoj posao. O rejtingu Hrvatske ne brinite. Toliko je to loše utjecalo na hrvatski rejting da je čak povećan i da smo evo pred pragom ulaska u EU, ništa se nije dogodilo. Broj uvjeta je bio 50, sad je 10 i to je Čačić zabrljao. Ali ja sam ovdje dakle da budem taj gromobran. Pa nije meni Čačić trebao, Čačić je to htio biti. Kad govorite o tome da ću morati preuzeti odgovornost preuzimam je cijelo vrijeme za sve, na kraju dolazi meni na naplatu za sve, za svaku stvar lošu, a dobrih kad bude više ali i sad ima nekih. Prema tome nemojte govoriti, ja vas molim, i to nije moja nespremnost da čujem kritiku pa ja sam ovdje, mi razgovaramo, ja vam samo ukazujem na svoje viđenje stvari, to je sve. I stojim ovdje zato što ovo poslovnički uopće nije regulirano. Mogu trčati ovdje lijevo desno, biciklom mogu doći ako hoćete u kontra smjeru.
Hvala lijepa. Sljedeća replika i poštovani zastupnik Tomislav Karamarko. … [[Upadica se ne razumije.]] Molim vas nisam vam dao riječ [[Upadica Šuker: Digao sam povredu Poslovnika.]] Pa neka poštovani zastupnik kojeg sam prozvao da završi sa [[Upadica Šuker: Ne, ne ja sam povredu Poslovnika morate dati prije.]]
Pa evo ja ću sad stvarno vrlo kratko i neću vas više kritizirati danas jer nije dan da vas previše kritiziramo, rekao bih da se ovo sve skupa događa u jedan specifičan dan pa imate i malo popusta. Samo jednu rekao bih sugestiju. Dakle, vi znate da svaka ozbiljna firma u Hrvatskoj, u svijetu itd. pri upošljavanju nekog važnog čovjeka, menadžera ne znam na kojoj sve razini dakle mora čovjek biti uposlen provjeravaju da li su ti ljudi u krim evidencijama i da li se protiv njih vodi bilo kakav postupak. Dakle, jedna ozbiljna pod navodnicima "firma" koja je Hrvatska vlada trebala biti to nije napravila. Prema tome, evo zato sam spomenuo taj avanturizam. Shvatite to dobronamjerno. Pazite, doista želimo da uspijete. Ovo nam danas nije trebalo, avanturizam koji nas je doveo i vas doveo u ovu danas doista nesretnu rekonstrukciju. Nesretnu u smislu da čovjek mora ići u zatvor i da su neki ljudi poginuli zbog toga jel'. Prema tome, o tome je trebalo voditi računa. Hvala.
Odgovor na repliku poštovani predsjednik Vlade.
Kažete svaka ozbiljna firma, prvo Vlada nije firma i država nije firma, nije korporacija. Država je država a naše ponašanje danas i reakcija na neke stvari koje se tiču te države pokazuje da država za mnoge od nas ili za mnoge ljude veća od života, to nije firma. Firma kako koja, recite imate zapreku prijema u državnom službu ako se protiv vas vodi kazneni postupak, kazneni postupak to piše u zakonu to je protuustavan zakon jer Ustav kaže drukčije. Hoćete da razgovaramo o tome? Evo to toleriram, dakle netko protiv koga se vodi kazneni postupak koji je akuzatoran u kojem se nešto dokazuje a nešto se opovrgava je zapreka ulaska u javnu službu što je ustavno pravo građana uz pretpostavku nedužnosti prije protuustavan zakon. Imate na puno mjesta zahtjev da ne smijete biti dakle ne radi se o nekakvoj političkoj evidenciji to si zaboravite tak ste možda vi radili, jeste li pravomoćno osuđivani to je važno ali to ovdje ne postoji. I zato branim načela. Pitate me za presedane, pa neću vam davati Berlusconija protiv kojeg se vodilo 15 postupaka jer to nije dobar primjer kritizirali smo ga. A šta recimo kažete na primjere Impeachment protiv američkih predsjednika gdje se miješaju elementi senatske istrage i kaznenog postupka. A? recimo … /Govornik govori engleski./ … u slučaju Lewinsky gdje se predsjedniku praktički dakle imenovan je poseban istražitelj sa pravosudnim ovlastima i gdje u biti to je neka druga vrsta kaznenog postupka. Šta ćemo o tome? Jeli taj predsjednik odstupa ili se brani? Dajte štitite načela sutra se to može dogoditi možda ne vama i meni ali nekome se može dogoditi. To je pravna država, pravna država i vladavina prava … /Govornik govori engleski./ … to nije autoškola.
Hvala lijepa. Prije sljedeće replika povreda Poslovnika i poštovani zastupnik Ivan Šuker.
Hvala lijepo gospodine predsjedniče Hrvatskog sabora. Šteta je ovako lijepi dan za Hrvatsku i šteta je nakon vaših ovako lijepih uvodnih riječi koje ste imali se u Hrvatskom saboru se događa ovo što se događa jer vi ste povrijedili Poslovnik jer bez obzira da li predsjednik Vlade ili bilo koji predstavnik Vlade ne može ovdje stajati dok mu vi ne date riječ. U trenutku kada zastupnik govori on nije dobio riječ i mora sjediti na svom mjestu. I vi ste stoga prekršili Poslovnik. Prekršili ste Poslovnik isto tako gospodin predsjednik Vlade gospodin Milanović sada ne govori u ime predlagatelja. On replicira zastupniku, prema tome replicira s mjesta isto kao i svi mi ostali zastupnici jer kada govorimo u ime kluba govorimo … prema tome ni u kojem slučaju dok mu zastupnik replicira ne može stajati ovdje. On mora biti na svom mjestu jer ovdje su zastupnici prvi, a predsjednik Vlade gost u ovom Parlamentu i mora se ponašati prema pravilima ove kuće. Peđa maši dolje Miletiću koliko hoćeš.
Poštovani zastupniče Ivane Šuker oprostite predsjedniče sada ću ja govoriti. Poslovnikom je regulirano da zastupnici govore odgovaraju na zastupnička pitanja to je regulirano i to se držimo toga, a predsjednik Vlade ne govori dok mu ja ne dam riječ. To nije regulirano i nemojte interpretirati na svoj način. Dakle ne može govoriti dok mu ja ne dam riječ [[Upadica: Mogu govoriti?]] Ne možete sada, sada ne možete. Dakle nema povrede Poslovnika. Ukoliko želite da se to provjeri ponesite zaista zahtjev nadležnom radnom tijelu. To je pošteno a ne da ponavljamo stalno jednu te istu priču [[Upadica: Mogu se obratiti?]] Ne možete još. Molim lijepo ne, ne. Treća replika i poštovani zastupnik Zoran Vinković. Izvolite.
Uvaženi gospodine predsjedniče Vlade činjenica je da hrvatske građane u ovom trenutku ne zanima vaš obračun s HDZ-om. Činjenica je da se u Hrvatskoj danas loše živi i činjenica je da je i taj HDZ onih 8 godina doprinio ovom stanju kako je danas. To je činjenica. Jel iza svih onih brojki i onog broja nezaposlenih i pada gospodarske proizvodnje i pada nacionalnog dohotka stoje ljudske sudbine. Pa evo bar na današnji dan moja poruka je osnovna učinimo zajedno da ovoj Hrvatskoj život bude bolji. Taj život može biti bolji i kroz državni proračun. Zato vas ponovno pozivam da shvatite činjenicu da Hrvatska nije samo Zagreb, da je Hrvatska Slavonija, Baranja, Srijem i pitam vas jer sam mislio da ćemo pričati možda je o ovoj godini dana hrvatske Vlade, pitam vas kada će konačno doći do fiskalne decentralizacije jel problem se ne može riješiti samo na vrhu. Gospodarstvo se može pokrenuti i u lokalnoj i u regionalnoj samoupravi ali ne u siromašnim lokalnim i regionalnim samoupravama. Pitam vas kada će se promijeniti odnos da svi porezni prihodi 97% ide u državni proračun, a 3% prema jedinicama lokalne samouprave. Pitam vas jasno i glasno. I želim uspješan rad hrvatskoj Vladi i vama kao predsjedniku Vlade jer ste hrvatski predsjednik Vlade i ovo je hrvatska Vlada i tako se ponašajte. A ovaj dio obračuna s HDZ-om.
Hvala lijepo.
Dopustite da završim.
Hvala lijepo. Dopustio sam.
Ne zanima me što se dešava u američkom kongresu, što radi američki predsjednik, mene zanima kako će hrvatski građani sutra živjeti. Hvala lijepo.
Molim vas poštujte Hrvatski sabor.
Hvala lijepo.
Hvala lijepo i vama. Odgovor na repliku poštovani predsjednik Vlade Zoran Milanović.
Kako vas ne zanima što se događa? Pa to su primjeri mislim to je isto zemaljska kugla, imaju političke sisteme od kojih smo mi preuzeli pa to je jako važno. Ovo inače nije bila replika ovo je bio aktualni sat i ovo je povreda Poslovnika, a ovo na što ukazuje uvaženi zastupnik Šuker je dvojbeno. Možda je on i u pravu ali to nije regulirana stvar. Ja sam prišao ovoj govornici jer sam slabo čuo gospodina kolegu Jandrokovića, ja se mogu vratiti tamo ali ovo nije. Čujete me između ostalog jer zato govorim ovdje. Ja se mogu maknuti ako vam smeta da stojim ovdje ali to je nebitna stvar. A koliko poznajete Poslovnik pokazali ste na aktualnom satu kada vam je nakon toliko godina predsjednik Sabora morao objašnjavati kada se može tražiti stanka za klub. Potpuno je upravu. Ne, nego vama iz HDZ-a, potpuno je u pravu, dakle potpuno je u pravu kad tumačite Poslovnik… … [[Upadica se ne razumije.]] Rekao sam predsjednik Sabora je potpuno u pravu, opet se ne razumijemo pobogu. … [[Upadica se ne razumije.]] Znači reći nekome da je potpuno u pravu uleti uvreda, pa ja ne znam koji jezik ja govorim, gruzijski. … /Buka u dvorani./… Kolega Vinkoviću, dakle postavili ste mi pitanje, ja vam na vašu repliku neću ni odgovarati.
Hvala lijepa. Idemo na četvrtu repliku poštovanog zastupnika Ivana Domagoja Miloševića. Izvolite poštovani zastupniče.
Hvala gospodine predsjedniče. Poštovani predsjedniče hrvatske Vlade, ja nisam, svi koji me znaju nisam ni zlurad čovjek, nisam ni pesimist, dapače po prirodi sam optimist i ako izuzmemo današnju presudu koja vjerujem da će nam, oslobađajuću naravno, koja će nam donijeti optimizam i nadu koja nam svim toliko treba, kratkoročno sam pesimist za hrvatsko gospodarstvo i za smjer kojim idemo i na to smo vas upozoravali u mnogo navrata u ovom Hrvatskom saboru jer nam je stalo do ove zemlje. Mi ne želimo da vi budete neuspješan premijer, mi želimo da vi budete uspješan premijer i mi želimo se s vama natjecati sa pameću, kvalitetom i uspjehom. Inače moje prvo ime je Domagoj, ovo Ivan je krsno pa evo zahvaljujem.
Ispričavam se ako nisam dobro uočio šta je prvo, šta drugo i šta je prezime pa ću to ispraviti. A sada molim predsjednika hrvatske Vlade da odgovori na repliku.
Ne, neću odgovorit na repliku jer replika znači odgovor na neku moju tezu, a vi niste odgovorili na nijednu moju tezu, prema tome.
Hvala lijepa. Nema odgovora.
Uštedit ću malo vremena ako su uopće radi o uštedi.
Hvala vam lijepa. Idemo na sljedeću repliku, poštovani zastupnik Dinko Burić. Izvolite poštovani zastupniče.
Poštovani gospodine predsjedniče hrvatske Vlade. Dakle slažem s vašom konstatacijom kako vi niste tankoćutni jer to uistinu ne odgovara definiciji tankoćutnosti ali baš zato što ona podrazumijeva da neka osoba ima razumijevanja za tuđa osjećanja onda ne stoji vaša konstatacija koju ste izrekli prema predsjedniku kluba HDZ-a, to nije u redu. Ja apeliram na vas, ja ću ostat opet sada krajnje dosljedan pa ću sad branit gospodina Karamarka, nije korektno da prema bilo kojem zastupniku vi idete s tezom ja vas ne razumijem i kažete ja sam prosječno inteligentan ali vas ne razumijem jer nama šaljete onda kakvu poruku, da smo mi onda čak ne ni prosječno inteligentni nego neinteligentni. Dakle toliko oko tankoćutnosti znate. Ali nešto drugo me je posebno u vašem završnom izlaganju rekao bih zabrinulo, vi s jedne strane inzistirate na neovisnosti svih institucija u Hrvatskoj državi i ja se slažem s time da moraju biti neovisne, ali podvlačim kakva je to neovisnost kad nam strano veleposlanstvo i strana obavještajna služba, gospodin Langly iz britanske obavještajne službe izdaje zahtjev da moramo pokrenuti progon i uhićenje generala Gotovine što se dogodilo 2005. godine na sastanku koji je održan u Hrvatskoj. Koja to američka ili britanska obavještajna bilo kakva služba ima pravo u jednoj suverenoj Hrvatskoj, suverenoj državi izdavat bilo kakve naloge.
Hvala lijepa. Odgovor na repliku, poštovani predsjednik hrvatske Vlade Zoran Milanović.
Nijedno, uvaženi kolega. Nijedno, ja se tu potpuno slažem s vama, a naročito neka državna tijela, recimo državno odvjetništvo tu vrstu kontakata ne bi smjelo imati ali to ste vi pročitali na portalu jel tako. … [[Upadica se ne razumije.]] Jer to za mene nije dokaz, razumijete. Dakle ja vam hipotetski odgovaram, nijedno ali nema dokaza da se to zaista desilo. … [[Upadica se ne razumije.]] Sjajno, papir A4. Dakle hipotetski nijedno, slažem se, ali ne mogu tvrdit da se to dogodilo. I inače niz toga ne mogu komentirati, a ne može ni predsjednik HDZ-a jer ne smije, jer u nekim stvarima niste privatna osoba, niste čak ni saborski zastupnik. Kada sam rekao da ne razumijem, možda je pitanje i onaj tko ga je postavljao prepametan za mene.
Hvala lijepa. Sljedeća replika i poštovani zastupnik Boro Grubišić. Izvolite.
Hvala lijepo predsjedniče. Gospodine predsjedniče Vlade mi smo ovdje na galeriji kao oni iz Muppet showa pa slabije čujemo, ali s obzirom da sam ja liječnik po struci i čini mi se da sam čuo pridjev cerebralni ili tako nekako pa mislim da se to odnosi na nečije lapsuse, cerebri, ja ne znam točno, ali izgleda da je u tom smislu bilo riječ pa sam zadivljen vašim poznavanjem latinskog medicinskog rječnika s obzirom da niste medicinar, ali svaka čast. No kad ste govorili o avanturizmu, bio on nekakav pozitivan ili negativan, zavisi od nekakvih predznaka i radnji koje slijede nakon toga, onda postoji i instrument ostavke. Kada se čovjek ne slaže sa tuđim mišljenjem ili djelom koje njemu nameće neku drugu radnju ili pak ima slučajeva da se čovjek ne slaže sam sa svojim mišljenjem. Bilo je tih slučajeva ovdje u Saboru onda da ostavku, što je moralni avanturizam ili ne. To se nije dogodilo u onom slučaju o kojem govori Dinko iz veljače 2005. godine, a bilo bi dobro da se dogodio, tada to ne bi bio avanturizam nego bi bilo visoko moralno ocijenjeno.
Hvala lijepa. Odgovor na repliku, predsjednik hrvatske Vlade Zoran Milanović. Izvolite.
Hvala. Ustvari bilo bi bolje da se obojica držimo svojih profesija jer kao što ja možda nisam upotrijebio, možda cerebralno nije najbolje ali isto tako bilo bi bolje da se vi držite medicine a ne arhitekture, jer definitivno niste na galeriji. Galerija je gore.
Hvala lijepa. Sljedeća replika i poštovani zastupnik Davorin Mlakar. Izvolite.
Hvala lijepa gospodine predsjedniče. Rekao bih da je danas veličanstven dan za Republiku Hrvatsku i da ga je predsjednik Vlade na više načina nastojao uništiti ili obezvrijediti. I meni je razum nalagao da se uopće ne javljam replikama danas, međutim jednostavno je ovo stanje neodrživo. Vi ste gospodine predsjedniče Vlade govorili o svom saborskom iskustvu i radu prema Poslovniku Hrvatskoga sabora, a sada ste pokazali upravo ono što se je promijenilo vašim dolaskom na vlast i u ovom Saboru i sa saborskim Poslovnikom a to je činjenica da možete uzeti neograničeno mnogo vremena da bi nama držali ne politička predavanja, nego da bi se bavili jeftinim, logičkim ili filozofskim raspravama najmanje o onome što brine ovu državu, a o svemu što se tiče forme puno više. I svojim ponašanjem sada pokazujete da ste vi taj koji može stajati u sabornici gdje želi, jer stranačka disciplina ne daje pravo vašim kolegama da vas upozore na pristojno ponašanje. Svatko od nas ima pravo na svoj stil. Vi ste odabrali bahati stil od početka svoga predstavljanja Vlade, a to govori ne samo o vama, ne samo o vašem kućnom odgoju, o vašem stilu vladanja. To govori na žalost i o poziciji i načinu rada ove Vlade. Vi morate uvijek imati na umu bez obzira na osobne slabosti da predstavljate Republiku Hrvatsku i hrvatsku Vladu pa bi se s tim u skladu trebali ponašati izvan zemlje, ali i u ovom Parlamentu dok god traje ideja i Ustav da je ovo sustav parlamentarne demokracije. Ovdje ste gost, a ne vladar i tako se izvolite ponašati. … [[Pljesak.]]
Hvala lijepa. Najprije neka da odgovor na repliku pa ću se ja onda očitovati o tome.
Jel' ovo zadnja replika bila?
Je. Izvolite.
Jel' smijem otići tamo?
Zašto ne. Ostanite tu, ostanite tu. Izvolite.
Evo sad sam ovdje. Razlika je presudna. Ja sam inače izabran kao saborski zastupnik u ovaj Sabor, kao predsjednik stranke i nositelj liste za razliku od vas. Ali smo isti. I ovdje ne dolazim kao vladar nego kao osoba koja odgovara na replike. To je institut koji je u ovom Saboru postojao godinama, ali se nije koristio. Nije se koristio zato što je bio redovito supstituiran sumpornim bombicama zvanim ispravak netočnog navoda. Pa kao što ste to uporno zlorabili? Tako sad pokušavate ovaj institut ali vam ne ide jer to ima svoju cijenu, a cijena je da vam na to mogu odgovoriti. To da sam ja bahat, da sam ja loše odgojen, to što ste vi sve izgovorili vi i vaše kolege meni osobno meni se živo fućka za to i ne tražim od svoje disciplinirane većine da me štiti kao što ste vi pretorijanski štitili svoje čače i lidere jer mi tako ne funkcioniramo. Ovo je institut replike. Na repliku imamo odgovor i to je problem. Ako hoćete da i to ukinemo, možemo i to ukinuti. Ili želite da se vratimo na onaj maliciozni institut ispravka netočnog navoda. Pa vi mi ni saa niste replicirali jer se niste bili u stanju toliko koncentrirati. Jel' vas vrijeđam kad vam to kažem? To što ste vi rekli nije replika. To je bio vaš stav i nešto što bi vi u naše vrijeme nazvali uvredom, a ja nazivam slikom o vama. Ne mislim da ste me uvrijedili. To je vaša metoda političke borbe, ali to je replika. Hoću li ja sjediti ili stajati ovdje ili tamo to je potpuno irelevantno. Mogu ovdje da se vi bolje osjećate, ali moje riječi će biti iste, a ovo će izgledati kao moderan europski Parlament u kojem i vi možete reći ovo što govorite, ali ću ja reći ovako. Pogledajte si malo sjednicu u britanskom Parlamentu. To je isto nešto što vas se vjerojatno ne tiče. Ali to su kolijevke demokracije. To je tamo čak i predstava s koje na kraju ljudi izlaze sa raznim osjećajima, ali javnost je nešto saznala i to je to. To je dobro. Dakle, evo ga. Ako hoćete neću više nikada izaći za ovu govornicu u ovoj ulozi, u ovoj ulozi odgovora na repliku ali ovo je replika, ovo je replika. Ovo nije toksični ispravak krivog navoda koji ste zlorabili godinama u ovom Saboru i sad više ne možete i to vas frustrira.
Hvala. Hvala lijepa. Na kraju nema više ni replika, ni odgovora na repliku. Zaključujem raspravu. Ali sam dužan reći rasprava je vođena potpuno u skladu sa pravilima i pravnim standardima i demokratskim standardima u Hrvatskom saboru. Onog tko nije zadovoljan odgovorima ili postignutim ciljevima bilo replike ili odgovora na repliku prepuštam njemu na vlastito mišljenje, a hrvatskoj javnosti na prosudbu tih replika i odgovora na repliku. Nema nikakve dileme da predsjednik Vlade može izići za govornicu jer to i nije zaista regulirano Poslovnikom. Zaista je poslovnička mogućnost da i zastupnik iziđe za govornicu ako mu predsjedavajući to odobri bez obzira je li govorio u ime vlastito ili u ime kluba. Takve zabrane nema niti će je biti dok smo pri zdravoj pameti. Zaključujem raspravu. Hvala vam lijepa na upozorenjima. Dobili ste mogućnost i još imate poslovničku mogućnost da pišete tamo gdje treba pisati. Sada dajem, da li imamo kvorum molim? Je, imamo. Hvala lijepa. Za iskazivanje povjerenja potrebna je kvalificirana većina svih zastupnika u hrvatskom Parlamentu. A sada dajem na glasovanje Prijedlog o iskazivanju povjerenja profesorici doktorici znanosti Vesni Pusić, ministrici vanjskih i europskih poslova za obavljanje dužnosti prve potpredsjednice Vlade Republike Hrvatske. Molim da dizanjem ruke se izjasnimo za prijedlog. Tko je za? Hvala. Tko je protiv? Hvala. Tko je suzdržan? Molim rezultat. Hvala lijepa. Utvrđujem da je većinom glasova, 85 za, 30 protiv i 10 suzdržanih iskazano povjerenje prof.dr.sc. Vesni Pusić, ministrici vanjskih i europskih poslova za obavljanje dužnosti potpredsjednice Vlade RH. Čestitam.